Urteberriari ongi etorria, Adarra mendian

Euskalduna mendi taldeak antolatuta, ongi etorria emango zaio urtarrilaren 1ean Urteberriari Adarra mendian. Alejandro Gonzalezek gidatuta, salda banatuko da bertan bukatzen den arte. Aurreko urteetan mila lagun baino gehiagorentzako salda banatu izan da eta oraingoan ere ez da gutxiago izango. Urteberriarekin 3000 lagun baino gehiago zenbatu izan dituzte Adarran. Inguruko herritarrez gain, Donostia aldetik Adarrara etortzea ohitura aspaldidanikoa da.


Foru Aldunditik 1,3 milioi etxez etxeko laguntzarako

Gipuzkoako Foru Aldundiak 1.363.416,49 euro banatuko ditu Debagoieneko udalerrien artean. 2011. urtean etxez etxeko laguntzarako sortzen diren premietarako izango da diru hori. Foru Aldundiak eta udalek hitzarmena eginda daukate laguntza mota hori arautzeko, eta hitzarmenean jasotzen dira udalek ze premiari erantzun behar dioten.

Eneko Goia foru bozeramaleak atzo, eguaztena, eman zuen horren guztiaren berri. Gipuzkoako udalerri bakoitzak ze partida jasoko duen zehaztu zen; denetara, 14,5 milioi banatuko ditu Foru Aldundiak.

Goiaren hitzetan, 14,5 milioi horiekin "foru ekarpenen unean uneko diru-sarrera batzuk bermatu" nahi da.

Herriz herri, diru hau jasoko dute Debagoieneko udalek (eurotan):

Antzuola: 55.953,19

Aretxabaleta: 217.692,41

Arrasate: 327.326,56

Bergara: 369.805,87

Elgeta: 44.749,96

Eskoriatza: 62.097,21

Leintz Gatzaga: 27.002,68

Oñati: 258.788,61

GUZTIRA: 1.363.416,49


EEPrentzako diru laguntza %12 gutxitu du Eusko Jaurlaritzak

Ipar Euskal Herriko eragileak laguntzeko funtsa finkatu dute, eta aurtengo lan ildo nagusiak adostu dituzte

Blanca Urgell Eusko Jaurlaritzako Kultura sailburuak eta Frantxua Maitia EEP Euskararen Erakunde Publikoko presidenteak 2012rako lankidetza hitzarmena izenpetu dute Baionan. Iaz sei urterako hitzarmena finkatu zuten, eta asteazkeneko ekitaldian horren garapena gauzatu zuten. Horri esker, Ipar Euskal Herrian euskara sustatzeko funtsa finkatu dute. EEPk aitzinatu zuen bezala, eragileak laguntzeko funtsa 1,6 milioi eurorena izanen da, eta eragile nagusien artean banatuko da. Orotara, Eusko Jaurlaritzak 457.600 euroko ekarpena eginen du aurten, alegia, iaz baino 63.000 gutxiago. Orain artean egindako ekarpena, ondorioz, %12 apaldu da. Ekonomiak jasaten duen krisialdiaren ondorioa dela azaldu du Urgellek. Horrez gain, 370.000 euroko funts bat izanen da proiektuen deialdia egiteko, eta 70.000 euro bideratuko dira euskararen irakaskuntza elebiduna sustatzeko.

2012rako ezarri diren lan ildoen artean, helduen euskalduntze alfabetatzeari dagokion eremua aipatu dute, bereziki «hizkuntza gaitasunaren mugaz bi aldeetako egiaztagirien baliokidetzea».

Inkesta Soziolinguistikoa

Eusko Jaurlaritzak aurkeztu berri ditu bosgarren Inkesta Sozio-linguistikoaren emaitzak, Arabari, Gipuzkoari eta Bizkaiari dagozkionak. Urgellek azaldu zuen agenda arazoak zirela medio, Euskal Autonomia Erkidegoko datuen tratamendua eta aurkezpena aitzinatu dituztela, baina, espero duela «uda hastapenerako, Ipar Euskal Herriko datuak eta Nafarroakoak ere» eskaintzea.

Larunbatean egingo den Deiadar manifestazioari erreferentzia eginez, adierazi du espero duela, hauteskunde garai honetan «euskararen ofizialtasuna aldarrikatzen duen hautagai batek irabaztea». Frantxua Maitiak, berriz, nabarmendu du Francois Holland Frantziarako presidentziarako hautagai sozialistak hitzemandakoa. Alegia, hauteskundeak irabazten baditu Europako hizkuntza gutxituen ituna izenpetuko duela. Horretarako Frantziako Konstituzioa aldatu beharko dela azaldu du Maitiak. Gogoan atxiki behar da, ordea, Hollandek baztertu egin duela euskarari ofizialtasuna aitortzea; beraz, Hollandek ez du bere egin Urgellek finkatu irizpidea.

Maitiak azaldu du EEPko presidente gisa ezin duela baina militante politiko gisa Deiadarrera joanen dela larunbatean. Bertara joateko deia egin zien euskaltzaleei, «euskararen garapena bermatzeko, funtsezkoa delako lege geriza».


Administrazioan euskara erabiltzera bultzatu nahi ditu gazteak Getxoko Udalak

Getxoko Udaleko Euskara Zerbitzuak “Bai esan…” sentsibilizazio kanpaina kaleratu berri du, herritarrak, eta bereziki gazteak, administrazioarekin harremanetan sartzen direnean euskaraz erabiltzera animatzeko helburuarekin. “Izan ere, gaur egun Udala bere zerbitzuak euskaraz eskaini ahal izateko esfortzu handia egiten ari da, baina aldi berean egiaztatzen ari da ez dagoela administrazioarekin euskara egiteko ohitura handirik”, azaldu du Koldo Iturbe Euskara zinegotziak. “Alde bien inplikazioa oso garrantzitsua dela uste dugu, eta horregatik kaleratu dugu animatzeko kanpaina hau”, zehaztu du Iturbek. Mezu hori zabaltzeko Udalak liburuxka baten 3.500 ale kaleratu ditu eta udal bulegoetan eskuragarri egoteaz gain, 12 eta 16 urte arteko gazteen etxeetara ere bidaliko du. Argazkian, hainbat lagun Getxoko udal erregistroan.

Kanpaina iaz egindako beste baten jarraipena da eta oraingoan "euskara etorkizuneko hizkuntza dela eta administrazioan tramiteak euskaraz egitea erraza izan daitekeela" azpimarratzen da. Horren adibide gisa, testu batzuk irakur daitezke foiletoan eta Udalak gurasoei seme-alabak bere eguneroko bizitzan euskara erabiltzera animatzeko eskatzen die, tokiko iturrien arabera.


Irabazi, zalantzak uxatzeko

Athleticek garaipen bat behar du proiektu berria sendotu eta taldearen inguruan dauden dudak ez areagotzekoGaur irabazteak lasaitasuna ekarriko luke, eta urratsa litzateke ligaxka gainditzeko

Athleticentzat eta haren jarraitzaileentzat gauza handia da Europako Ligan parte hartzea. Ez da urteroko kontua. Zuri-gorriei asko kostatzen zaie Europarako sailkatzea. Beraz, gaur Bratislavan hasiko den bidea merezi duen moduan dago baloratu beharra. Irabazi eta multzoko aurreneko bi postuen bila lehiatzea bezain garrantzitsua da lortutakoarekin gozatzea. Inork ez baitaki noraino ailegatzeko gai izango den Athletic. Eta inork ez daki, halaber, noiz sailkatuko den berriro talde zuri-gorria Europa mailako lehiaketa baterako.

Baina, egun, Athletic eta haren ingurua ez dira ari baloratzen Europako Ligan jokatzeak duen meritua. Bestelako lehentasunak daude. Zuri-gorrien jokoak eta orain arte jokatutako partidetan eskuratutako emaitza txarrek eragindako zalantzak uxatzea da kezka nagusia gaur-gaurkoz. Ez dago atzera begiratzeko astirik. Ezta etorkizunari ere. Orainari baino ez zaio erreparatu behar. Marcelo Bielsa Athleticeko entrenatzailea denetik irabazi ezinik dabil talde zuri-gorria. Hiru partida ofizial baino ez ditu jokatu —bat Europako Ligan eta bi Espainiako Ligan—, baina, egun, nahikoa da lehen balorazioak egiteko. Pazientzia eskatzea alferrikako ahalegina da. Futbola, gurean, horrelakoa da, eta kito. Futbolariek ere argi dute hori. «Autokritika egin behar dugu. Ez da nahikoa jokoa hobetzearekin. Puntuak behar ditugu», aitortu du aste honetan Gaizka Toquerok. Aurrelari gasteiztarra zuhurra da. Esaten duen guztia ondo neurtzen duena. Eta, hala ere, argi dauka emaitza onak behar direla aurrera egiteko.

Slovan mendean hartzeak hiru puntu baino gehiago eman diezazkioke Athletici. Proiektu berriarekin abiarazitako bideari sinesgarritasuna emateko balioko du. Hartutako bidea egokia dela baieztatzeko, alegia. Egunero egiten den lanak balio duela barneratu behar dute familia zuri-gorria osatzen duten alde guztiek. Ez baitu erraza izan behar egunero lan saio amaigabeak egin eta horrek saririk ez daukala ikustea. Emaitza txarrek ahaleginak ez duela merezi pentsaraztea ekar diezaiokete jokalariari. Eta jakinekoa da gauzak ondo egin ahal izateko ezinbestekoa dela egiten dena egokia dela sinestea. Gainontzean ez dago zereginik. Bide batez, jarraitzaileak lasaitzeko balio baldin badu, gaitzerdi.

Garaipenek estali egiten dituzte taldeen gabeziak. Athleticek ez du zorte hori izan. Berdegunean gauza asko dituela lantzeko ikusi da. Eta azken emaitzek ez dute aukerarik eman beste kontu batzuen inguruan berba egiteko. «Zelaian ordenatuago eta elkarrengadik gertuago egon behar dugu», esan du Toquerok. Lerro artean distantzia handiegia lagatzen du Athleticek. Beraz, aurkaria Bielsak proposatzen duen presio aurreratu hori gainditzeko gai denean zulo asko aurkitzen ditu Iraizozen atean arrisku jokaldiak sortzeko. Hau da, presioa egitean talde guztiak egin behar duela aurrera. Eta presioa egiteko aukerarik ez dagoenean talde guztiak babestu behar duela atea. Oraingoz ez du hori egitea lortu.

Horrez gain, ate aurreko eraginkortasuna dago hobetu beharra. Joaquin Caparrosek zuzendu zuen Athleticen dohain nagusietako bat zen hori. Zuri-gorriek ez zuten aukera asko sortu behar izaten golak sartzeko: korner bat, falta bat, barneraldi bat, bost minutuko eraso erauntsia… nahikoa zen gola sartzeko. Fernando Llorenteren ekarpena zen arrakastaren giltza. Egun, ordea, maila eskasa ematen ari da aurrelaria. Izan ere, Athletic aukera asko ari da sortzen. Jokalari askorekin ailegatzen dira zuri-gorriak aurkariaren area ingurura. Baina bai azken pasean baita errematean ere huts egiten ari dira. Arlo horietan asko dago hobetzeko.

Beldurrik gabe

Hala ere, ez pentsa zuri-gorriak txarto egiten ari direnik dena. Baikor egoteko arrazoiak ere eman dituzte. Batez ere, jarrera da ona. Lehen minututik neurketa irabaztera doan taldea da Athletic. Kikiltzen ez dena. Baloia berreskuratu eta aurrera egiten duena. Bai etxean, baita zaleen babesetik urrun ere. Gaur ere jarrera horrekin zelairatuko da. Aurrean, Erroma indartsua kanporatzeko gai izan den taldea izango du. Luis Enriquek zuzentzen duen taldea gainditzeko gai denak derrigorrez izan behar du dohainen bat. Eslovakiako Ligan ere lehen postuan egon da azken jardunaldira arte. Beraz, ez da komeni aurkaria gutxiestea. Hala ere, ez dirudi Athletic baino talde hobea denik.

Bielsak aldaketak egin beharko ditu. Herrera min hartuta dago, eta San Jose etxean geratu da, bere aita zendu delako. Horrenbestez, Iraola eta Ekiza hasieratik ariko dira. Eta Gurpegik —lehen partidetan eskuin hegalean aritu da— Herreraren lekua beteko du. Iturraspek ere hasieratik jokatuko du.


«Bi amankomunazgo edukitzeak ez digu mesede handirik egiten»

Lea-Artibai Amankomunazgoko lehendakaritzarako EH Bilduren hautagaia da Elu. Azken lau urteetan oposizioan egon badira ere, «lan ekintzailea» egiten saiatu direla azaldu du.Azken lau urteen zer nolako balorazioa egiten duzue?Lau urte hauetan, erakundea zerbitzu zehatz batzuetara mugatuta ikusi dugu: zamar bilketaren kudeaketa eta gizarte zerbitzuen planifikazioa eta kudeaketa. Aipatutako zerbitzuen pla- nifikazioaren eskumena amankomunazgoari utzi zitzaion hasiera batetik, baina erabaki hori hartzetik 20-25 urte pasatu diren honetan, herri batzuk eskumena beretzat hartzea nahiko luketenez; euren osoko bilkuretan eskatu dute, baina arazoak berean jarraitzen du. Oraindik ez dugu eskaeraren erantzunik jaso, eta duela urte asko emandako eskumena berreskuratzeko oztopoak aurkitu ditugu.Oposizioan egon zarete. Zeintzuk lan egin ahal izan dituzue?Oposizioan egon arren, lan eraikitzailea egiten saiatu gara. Proposamen zehatzak aurkeztu ditugu, talde lan handia egin ostekoak, eta eskualdearentzako oso onuragarriak izango liratekeenak. Ingurumenaren alorrean, zamarren kudeaketarako aukera hoberenak bilatzeko lanketa egin dugu: gutxien kutsatzen dutenak, eta, aldi berean, herritarrentzat merkeenak izatera ailegatu daitezkeenak. Oinarrizko Gizarte Zerbitzuetatik herritarrei eskaintza zabalagoa emateko plana diseinatu dugu, dauzkagun baliabideak optimizatuz.Zaborren kudeaketak zeresana eragin du. Zein da zuen ikuspegia, eta horri lotuta, zer da egingo zenuketena?Zeresan horren azpian zer dagoen badakigu denok honez gero. Defendatzen duguna ingurumenaren aldeko apustua da batez ere, eta hori ere begi bistakoa da. Baina onura ekonomiko handienak izan ditzakeena ere badela gogoratu behar dugu. Ikastetxe alorrean hain normalizatua dagoen sentsibilizazio hau (Agenda 21) gehiago gizarteratu eta benetazko argudioekin eztabaida lasaia bideratu behar dugu.Zuen iritziz, herritarrek urrun sentitzen dute Amankomunazgoa?Herritarrak herriko zerbitzuetara, herriko eraikinetara eta herriko langileengana hurbiltzen dira normala den bezala. Amankomunazgoari buruz berba egiten da, baina asko ulertu gabe. Dagoena ahal den-eta gehien optimizatu behar dela konturatu behar dira herritarrak, herritarren diruagaz egiten delako eta eurentzat ahal den-eta gehiena bideratu behar delako.Turismo alorrari dagokionez, zelan ikusten duzue Lea-Artibai? Turismo alorrean dagoen egoera oso ezberdina da herrien artean. Eskualde legez aritu behar gara turismo alorra ere lantzen, hori bai, bakoitzaren nortasuna zainduta! Paraje paregabean bizi gara, ederrean eta lasaian. Zirkuitu aproposak landu ditzakegu guztion artean, eta emaitza hobeak jasoko genituzke.Datozen urteetarako, ze erronka edukiko dituzue?Biztanleria kontuan hartuta, bi amankomunazgotan bananduta egoteak ez dio gehiegi laguntzen Lea-Artibai eskualdeari. Are gehiago, elkarren arteko komunikazio handirik ez badago. Beraz, lehenengo erronka, batean bihurtzea ezin bada ere, gai askoren aurrean elkarregaz lan egitea izango litzateke. Herriek esaten dutena entzungo dugu, zein alderditik datorren bereiztu gabe. Nahi badugu, gai amankomunak ditugu aurrerantzean landu ditzakegunak, premia handi eta konkretuetan islatzen direnak:Zergatik EH Bildu bai eta ez beste alderdi bat?EH Bildu ez dagoelako ikuspegi motz batetik begiratzen, ikuspegi ertain eta luze batetik baizik. EH Bildu ez dagoelako bere zilborrari begira, herriaren benetako beharrei baizik. Ez duelako alderdigintzarik defendatzen, herrigintza baizik. Justizia sozia- laren oinarrietan lan egiten duelako. Euskalduna, ikuspegi ezkertiarrekoa, parekidetasuna eta ingurumenaren baloreak benetan defendatzen dituelako.


Alpeetako etapa gogorra, atsedenaldi egunaren ondoren

Euskal Telebistak Tourraren bederatzigarren etaparekin bat egingo du goizeko 11:30etik aurrera.

Astearte honetan, Frantziako Tourreko txirrindulariek Alpeetako etaparik gogorrenetariko bati aurre egin behar izango diote atsedenaldi egunaren ondoren. Morzine-Avoriaz eta Jean de Maurie herrien arteko 204,5 kilometroko ibilbidea izango da eta Colombière zein Madeleine bezalako portu ezagunek osatzen dute, besteak beste, etapa gogor hau.&' || 'nbsp; Azkenekoa, Madeleine portua hain zuzen, erabakigarria izango da sailkapenerako. ETB-1ek 11:30etik aurrera eskainiko du zuzenean Xabier Usabiaga eta Aitor Osaren eskutik.


Inoizkorik parte hartze handiena izango du Lekeitioko Triatloiak

Lekeitioko Garraitz Kirol Taldeak antolatuta, Lekeitioko 27. Triatloia jokatuko da zapatuan [ekainak 15]. Euskadiko eta Arabako Txapelketa ere jokoan izango dira. Aurten, gainera, ezinezkoa zirudiena gertatu da. Errekor guztiak hautsita 550 lagunek eman dute izena.”Inoiz ez dugu horrenbeste jende eduki. Aurten muga modura ezarri dugun gehienezko kopurua bete egin da”.

Antolatzaileek emakumeen parte hartzea ere azpimarratu nahi izan dute. 100 izango dira aurten, inoizkorik gehien. “Orain arteko errekorra hautsi dugu. Azken urteotan emakumeen parte hartzea nabarmen igo da; iaz 80 izan ziren, eta aurten 100 dira. Gorako joera dagoela ikusteak asko pozten gaitu. “.

16:00etan hasiko da lehia Isuntzako hondartzan, baina aurretik, 13:00etatik 15:30era, parte hartzaileek dortsalak jaso beharko dituzte kontzijopean. Uretara dzanga egiten lehenengoak emakumeak izango dira. Gizonezkoek, berriz, ordu laurden beranduago hasiko dute proba. “Modu horretara, plazako helmugara sartzen den lehen kirolaria emakumea izango da”.

Lekeitioko badian 750 metro igerian egin ostean, bizikletak hartu eta 21 kilometroko saio gogorrari ekin beharko diote triatletek. Andonegiko garbigune parera joan-etorria egingo dute. Antolatzaileek gogorarazi dutenez, probak irauten duen tartean errepidea itxita egongo da, probaren noranzkoan. “Lekeitio eta Milloi arteko tartean, zirkulazio mozketak egingo dituzte, 16:15etik 17:45ak arte, gutxi gorabehera”.

Esprint triatloia amaitzeko, 5 kilometroko oinezko lasterketari ekin beharko diote parte hartzaileek. Plazan hasi, eta portuko kaleak zehartu ondoren, Santa Katalinako itsasargira joan-etorria egingo dute korrikalariek. Zaleak triatletak animatzera gonbidatu dituzte antolatzaileek. “Eguraldi ona dago emanda, eta giro onik ere ez da faltako. Triatletek asko eskertzen dituzte zaleen animoak eta txaloak”.

Nazioartean ere oihartzun handia du Lekeitioko triatloiaren festa handiak, eta aurten ere, goi mailan dabiltzan hainbat triatletek parte hartuko dute. Matilda Vilder, Jess Ashworth eta Milan Agnew australiarrak emakumezkoetan, eta Luke Burns australiarra eta Lorcan Redmond irlandarra gizonezkoetan, esaterako. Lehiaren punta-puntan ariko direnen artean Ander Okamika ANb Fanox eta Mireia Arrillaga Garraitz kirol taldeko lekeitiarrek ere ez dute hutsik egingo.


Zartada

Egundoko zartada gertatu zait alardearen inguruan Hondarribiko Bilduko zinegotzi gehienek —eta, diotenez, koalizioaren egituraren herriko gehiengoak— hartutako jarrera: hots, jendaurrean koalizioaren ordezkari den kide batek bere izatearen funtsa emakumeen bazterketa duen ekitaldi batean parte hartzearekin ulerkor ez ezik solidario ere izatea. Edo, gutxienez, barkabera —hala baitiote, herrigintza garrantzitsuegia dela erabaki hori zigortzeko, parekidetasunak herrigintzarekin zerikusirik ez balu legez—. Eta, azken buruan, zilegitasun bera ematea andreen zapalkuntzan oinarritzen den alardeari, eta, justu kontrara, eskubide berdintasuna bermatzea xede duen alarde parekideari, muinean gustu eta aukera kontu hutsal bat balego bezala.

Zartada latza izan da, hain zuzen ere, jarrera hori bere oinarrietan berdintasunaren aldeko borroka lehenesten duen indar politiko bakanetatik datorrelako, eta Hondarribikoak ez diren koaliziokideen artetik ere haien aldeko iritziak bota direlako —auzia ulertzeko hondarribiarra izan behar dela dioen betiko argudio topikoan bermatuz, eta, aldi berean, hautsiz—.

Zartada izugarria izan da: errealitate zartada bat. Baina, gogorra izanagatik ondo dator, azaleko hitzen eta diskurtsoen lilura pitzatuta, berdintasunerako bidean, muinean, non eta zertan garen jakiteko.


Aru da lider berria, eta Dumoulin podiumetik kanpo utzi du

Ruben Plazak lortu du etapa garaipena, 140 kilometro ihes eginda eman ostean. Romain Sicard laugarren izan da, eta Zubeldia hamazazpigarren.

Ruben Plaza (Lampre) txirrindulariak irabazi du Espainiako Itzuliko 20. etapa, 175 kilometrokoa, San Lorenzo de El Escorial eta Cercedilla artean. Fabio Aruk, berriz, behin betiko kolpea eman dio sailkapen nagusiari eta bera da lider berria. Ezuste handirik ez bada, italiarrak irabaziko du aurtengo Vuelta.

Plazak 140 kilometro eman ditu ihes eginda, eta 4 ordu 37 minutu eta 6 segundo behar izan ditu helmugara iristeko. Aruren taldea 3 minutu eta 36 segundora sartu da, eta hor ez da Tom Dumoulin egon. Holandarraren gurutze-bidea La Morcuera mendatera egin duten bigarren igoeran hasi da. Astana taldearen estrategiak min handia egin dio gaur arteko liderrari.

Ondorioz, Fabio Aru da orain sailkapen nagusiko liderra. Azken etaparen faltan, podiumeko bigarren tokia Joaquim ‘Purito’ Rodriguezentzat izango da, eta hirugarrena Rafal Majka poloniarrarentzat.

Igandean azken etapa lehiatuko dute: 97,8 kilometro Alcala eta Madril artean.


Elkarretaratzea egingo dute Groseko San Tomas eguneko eraso sexista salatzeko

San Tomas egunean, hilak 21, eraso sexista bat gertatu zen Groseko jai gunean. Horren berri eman du Groseko Asanblada Feministak ohar baten bidez. Gertaturikoa salatzeko elkarretaratzea egingo dute gaur Biteri plazan, 19:00etan.

Pasa den asteko ostiral arratsaldean, adingabe baten deia jaso zuten, eta protokoloa abian jarri zuten. Gainera, egoera larria zela ikusi zutenez, Ertzaintzari deitu zioten. “Baina haien jokabidea lotsagarria izan zen, beste askotan bezala. Ez zegoela nahikoa froga, ez zela ezer gertatu… Beraz, erasotzaileari jaigune inguruan geratzen utzi zioten”, salatu du asanbladak. Horren aurrean, jai gunean erasoa salatzea erabaki zuten. “Postuei 15 minutuz ez zerbitzatzeko eskatu genien, erromeriak jotzeari utzi zion, prestatua genuen kuña jarri genuen eta agertokira igo ginen erasoa salatzera”. Ondorengo bideoan ikus dezakezue.

Ondoren, erasotzailea auzotik botatzea erabaki zuten, beste erasoren bat egiteko arriskua ikusi zutelako. “Horretarako, hainbat emakume elkartu ginen. Ez zen erraza izan, eta gainera, kalean zegoen jendearen jarrera ez zen beti gure aldekoa izan. Batzuek laguntza eskaini zeiguten. Beste batzuek, aldiz, etengabe jarri zuten zalantzan gure hitza eta erabakia, eta zenbait oldartu egin zitzaizkigun”, salatu dute. Halere, eskerrak eman nahi dizkiete hasieratik babesa adierazi zieten guztiei.


Guaitorock musika jaialdia hartuko du iraila erdialdean Getxok

Getxoko Andra Mari kiroldegian egingo dute datorren irailaren 17, 18 eta 19n Guaitorock izeneko jaialdia. Gazteria Zerbitzuak deitutako Wanted 2010 ideia lehiaketa irabazi zuen neska-mutil taldea garatzen ari den ekimena da, hain zuzen. "Lehiaketaren helburu nagusiak dira, zuzeneko musika sustatzea aisialdiaren alternatiba izateko udalerrian, talde gazteak lagunduz, horien artean harremanak sortuz eta agertoki batera igotzeko aukera emanez; baita era guztietako musikez gozatzea eta inguru hauetan gutxi ezagutzen diren musika-korronteak sartzea ere", udal iturriek adierazi dutenez. Argazkian, Guaitorock ekimenaren sustatzaileak / © Getxoko Udala.

“Gogoko dut ekimena. Izan ere, gazteek ere Getxo dinamizatzearen aldeko apustua egiten dute, oraingo honetan proposamen erakargarri baten bitartez, musikaren, talde gazteen eta horren inguruan neska-mutilen arteko elkargune berriak osatzearen aldeko apustuaz. Horregatik, Wanted irabazi duen proposamen hau laguntzen eta babesten dugu”, esan du Imanol Landa alkateak.

Egitaraua

Jaialdia irailaren 17n abiatuko da, ostiralarekin, 18:00etan, Ertz talde getxoztarrarekin. Ondoren, Bertan Bera (Gernika), Itaka (Zumaia), Napalm (Getxo), Dabelyu (Bilbo), Niketz (Etxebarri), Alerta (Durango) eta OST (Bermeo) taldeak arituko dira. Larunbatean, irailak 18, Autosecuestro (Getxo), Hotsak, El Paso Killers eta Amargor (hirurak Bilbokoak), D.A.R. (Getxo), Alimaña HxC (Soria), Distorsión (Barakaldo), Thunda Clap Sound System (Getxo) eta Prince Livijah eta Chieftain Joseph (Erresuma Batua) izango dira. Igandekoa, arratsalde akustikoa izango da Happy Morgue (Bilbo) taldearen “unplugged” kontzertuarekin. Giroa txarangarekin alaituko dute eta perkusio tailerrak izango dira. Iluntzean, jaialdia itxi aurretik, reggae gau-emanaldia izango da berriro Thunda Clap Sound System taldearekin.


Pentsio duinen aldeko mobilizazioak astelehenean

GOIERRI // Pentsio duinen alde elkarretaratzea deitu dute Goierriko Pentsiodunek, astelehenerako. Goierri behean Ordiziako Plaza Nagusian bilduko dira 11:00etan. Goierri goian ere egingo dute elkarretaratzea Urretxu eta Zumarragan 11:30ean, Pirulo plazan.


Huescar eta Danimarkaren arteko gerra luzea

1809an Espainiako gorteko mandatari militar bat iritsi zen Huescarrera (Granada) Errege Agindua eskutan. Danimarkarekiko harreman diplomatikoak hausteko agintzen zuen dokumentuak eta abenduaren 11n herriak gerra deklaratu zien danimarkarrei, Napoleonen aliatuak zirelako. Baina urtetan ez zuten soldadu danimarkarrik aurkitu inguru haietan eta, 1814an, Frantziako armadak Iberiar penintsulatik alde egin zuenean, huescartarrek afera ahaztu zuten.

1981ean Huescarko kronikari bat konturatu zen herriak oraindik Danimarkarekin gerran jarraitzen zuela ofizialki. Urte bereko uztailean Wandel-Petersen enbaxadoreak eta herriko alkateak bakea sinatu zuten, 172 urte eta gero.


T3T 2018: Hernio, tarteko helmugan bi txapeldunak aurrena

Oier Ariznabarreta eta Maite Maiora izan dira azkarrenak Hernion. Tarteko helmugako saria eurentzat izan da. Marka hobetzea ez dute lortu.


The Kluba Altsasuko gaztetxean

Ska taldeak albiste ditugu azken aldian. Joan zen astean Luis Kalandrakaren eta Pello Reparezen Vendetta taldeak izan genuen hizpide, argitaratu berri duen diskoagatik. Aste honetan, berriz, etxarriarrak Skalariak taldean lagun izan zuen Juantxoren egitasmo musikal berria da albiste, The Kluba taldea. 10 urteko ibilbidearen ondoren, atsedena hartu du Skalariak taldeak. Baina inola ere ez bere taldekideek. Vendetta taldean bat egin dute batzuek. Ska talde ezaguneko abeslari Juantxok berriz, The Kluba sortu du. Azken 10 urtetako ibilbidea ezin alde batera utzi eta, beraz, nabaria da Skalariak taldearen kutsua. Baina aire berririk ere badakar: ikuspegi musikal zabalagoa, Jamaikako kutsu melodikoa, musika bandaren ikuspegi berria eta oholtza gainean ikuskizuna eta originaltasuna. Musika eragin ugari baditu ere, 3 talde nabarmentzen dituzte taldekideek: The Clas, Stry Cats eta The Pogues. Pardal Roquer-ek (kontrabaxua) eta Lleidako Como Roquer-ek eta Banda J. Butxaca (bateria) eta Marquès-ek (gitarra) osatzen dute taldea. Musikarekin ez ezik, poesiaren bidez zabaltzen du The Klubek bere mezua, poesia hurbil eta kaletarraren bidez. Apirilean argitaratuko du The Klubak bere lehen diskoa. Ordura arte itxoin beharrik gabe, haren aurrerapena entzuteko aukera paregabea dugu bihar, 23:00etan, Altsasuko gaztetxean.


Aitor Arevalorenak galdu gabe jarraitzen dute zazpigarren aldiz

Lauburu Mahalak 2-4ko emaitzarekin irabazi zion AD Larderori eta emaitzen bolada onarekin jarraitzen du. Moratuek, lehenengo zati txar baten ostean, akatsetatik osatu eta 2-0eko kontrako emaitza bat iraultzeko gai izan ziren.

Bertako taldea pista erdian kokatuta hasi zen partidua, baloiak ostu eta kontran ateratzeko helburuarekin. Ibartarrak jokaldiak lantzea zailtzen zuen kantxa irristakor batekin egin zuten topo. Partida hasieratan oso bizi ateratzeko ohitura dute moratuek, baina oraingoan motelago atera ziren eta konturatzerako, partiduko 7 minutuan jada, tokiko taldea markagailuan aurretik zuten.

Golaren ondoren, moratuek okasioak sortzen hasi ziren aurkariaren zelaian, baina zutoina jo zuten lau bat baloi jaurti zituzten eta gainera, 1XP pare bat eta oker ulertutako estrategia ekintza asko aprobetxatu gabe utzi zituzten. 1-0ekoarekin amaitu zen lehenbiziko denbora, tokiko taldea kontraerasoan saiatuz eta baloiaren zirkulazioan bisitariek egiten zituzten akatsez aprobetxatuz.

Bigarren zatian Lauburu markak presionatzen hasi zen eta baloia azkar errekuperatzen, baina emaitzak mugitu gabe jarraitzen zuen. Bigarren denborako 7. minutuan trantsizio azkar baten bidez, aurkariak 2-0ekoa egin zuen. 13 minutu geratzen ziren oraindik, baina partidua asko zaildu zen ibartarrentzat.

10 minututara Paul Ruedak bandatik ateratzean estrategia ekintza on baten bidez, 2-1ekoa egin

zuen. Gol honek bisitariek piztu zituen eta 30 segundo beranduago, falta batean estrategia ekintza bat maisutasunez gauzatuz, Iker Zubelzuk 2-2koa ezarri zuen. Gol berri honek tokiko taldea erabat nokeatu zuen, gainera 20 segundo geroago, beste estrategia ekintza bikain batean, Aitor Sanchezek hirugarren gola sartu zuen Ibartarrak markagailuan aurretik jarriz.

Jokatzeko 9 minutu geratzen ziren, baina Lauburuk zailena egina zuen jada, aldapa gora jarrita zeukan norgehiagoka iraultzea, hain zuzen. Asko geratzen zen oraindik hala ere, eta edozer gauza gerta zitekeen. Lau minutu faltan, Errioxarrek atezain jokalaria atera zuten, baina Lauburuk tinko eutsi zion bere ateari. Minutu t’erdi falta zela Paul Rueda eta Aitor Sanchezen arteko konbinazio on batean, bigarren honek, partiduko azken emaitza izango zena egin zuen, 2-4.

Norgehiagokaren amaieran, entrenatzaileak irakurketa hau egin zuen: “Lehenengo zati eskasa jokatu dugu, gure mailakoa baino baxuago, eta maila horretan jokatzen dugunean, edozeinek irabazten digu. Baloiaren zirkulazioan motelak ibili gara eta baloirik gabeko mugikortasunean sakontasunik gabe. Honela jokatuta zaila da aurkaria gainditzea. Bigarren zatian akats hauek zuzendu ditugu eta hiru puntuak arbeleko lanari esker jaso ditugu. Garaipena garrantzitsua da, 2-0eko emaitza bati buelta emanda gainera, baina kontzentrazio, intentsitate eta agresibitate maila altua izan behar du 40 minutuetan”.


Positibotasun tasa gorantz doa Hego Euskal Herrian

2021eko lehen egunean ere egin dira PCR eta antigeno probak Hego Euskal Herrian, 5.426 proba guztira, eta 302 positibo atzeman dira Araba, Bizkai eta Gipuzkoan (%7,3), eta 103, berriz, Nafarroan (%8). Datu horiek esku artean, positibotasun tasak gora egin du azken egunetan, Nafarroan %6,7tik %8ra herenegundik atzora. Araba, Bizkai eta Gipuzkoan ere gorantz doa, %6tik %6,1era egin baitzuen aurrena, gero %6,1etik %6,9ra, eta orain %6,9tik %7,3ra.

Lurraldeen arabera, 80 positibo atzeman zituen Eusko Jaurlaritzaren Osasun Sailak atzo Araban, 119 Bizkaian, 95 Gipuzkoan eta beste erkidego batzuetako 8 kasu ere egon ziren. Osasunbideak 103 kasu berri atzeman zituen Nafarroan. Bezperako datuekin alderaketa egitea ez da erraza, proba kopuruan alde handia baitago (9.157 proba egin zituzten herenegun, atzo baino 3.731 gehiago). Astelehenean emango dituzte herriz herrikako datuak.

Ospitaleen egoerari dagokionez, COVID-19aren ondorioz 23 pertsona ospitaleratu ziren atzo Osakidetzaren zentroetan, eta COVID-19a duten 77 pertsona daude ZIU Zainketa Intentsiboko Unitatean.


Hasieratik "maila ona" erakustea du helburu Azpeitia-Azkoitia ISBk

Iraurgi SBk prest du datorren denboraldia, eta Azpeitia-Azkoitia ISB taldeak abiatu du dagoeneko denboraldi-aurrea. Azken urteetako arazoari egin behar izan dio aurre beste behin saskibaloi taldeak, arazo ekonomikoaren ondorioz kolokan egon baita Azpeitia-Azkoitia ISBren etorkizuna. Iker Bueno taldeko entrenatzailearen esanetan, erakunde publiko eta pribatuen diru laguntzen murrizketen eraginez ari dira jasaten arazo ekonomikoak, baina klubak taldearen aldeko apustua egitea erabaki du. Beraz, beste urte batez Espainiako Zilarrezko LEB mailan arituko da klubeko talde nagusia.

Entrenatzailea jakitun da klubak "egoera zaila" bizi duela, eta talde nagusiak "gastu dezente" eragiten diola elkarteari. Dena den, "ahalik eta talderik onena" osatu nahi dute, eta entrenatzaileak ez du uste egoera ekonomikoak taldearen kalitatean eragingo duenik. "Lehiakorrak izaten jarraituko dugu".

Taldea guztiz osatu gabe egonik, entrenatzaileak "zaila" du denboraldiko helburuak finkatzea. Dena den, erronkarik nagusiena hasieratik "maila ona" erakustea du taldeak: "Lehenengo partidatik irabazten hastea nahi dugu, eta aurten play-off-etako borrokan egotea da gure asmoa".

Albistea osorik Urola Kostako Hitza-ren webgunean.


Delteco GBCk partida erdiz eutsi dio Bartzelonari (71-104)

Lointek Gernikak 68-73 galdu du Gironaren aurka, eta IDK Gipuzkoak, 58-54 Perfumerias Avenidaren pistan

SASKIBALOIA. Delteco Gipuzkoa Basketek 71-104 galdu zuen atzo Bartzelona liderraren aurka, eta, ondorioz, Donostiako taldeak ACB ligako azken postuan jarraituko du. Illunben, sailkapeneko bi muturrek egin zuten bat, eta bi taldeen artean dagoen alde handia agerian gelditu zen. Erreboteko jarduna izan zen bereziki argigarria: Bartzelonak 42 hartu zituen, horietatik hamabost erasoan. GBCk, berriz, 22 hartu zituen guztira.

Alde handia egon zen amaieran, baina Bartzelonak atsedenaldiaren ondoren ireki zuen zuloa. Izan ere, Gipuzkoa Basket oso ondo aritu zen lehen bi laurdenetan, eta 47-48 galtzen iritsi zen atsedenaldira. Ordura arte, partida oso ikusgarria izan zen, puntu askokoa, eta etxekoek Nevels —partidako saskiratzaile nagusia izan zen, 17 puntu lortuta— eta Corbachori esker eutsi zioten aurkariaren erritmoari.

Hirugarren laurdenean, partida goitik behera aldatu zen. Bartzelona defentsan estutzen hasi zen, eta GBC ito zuen. 7-32ko partzial ikusgarria lortu zuen, eta garbi utzi zien etxekoei ezustekoa ematea ezinezkoa izango zela (54-82, 30. min.). Baskoniak, bestalde, gaur jokatuko du ACB ligako 13. jardunaldiko partida (19:30), Unicaja Malagaren pistan. Tornike Xengeliak ez du parte hartuko.

IDK Gipuzkoak eta Lointek Gernika Bizkaiak ere ligako partidak jokatu zituzten atzo, eta sailkapenaren buruan dauden bi taldeen aurka galdu zuten. Gernika ere lehen postuan zegoen atzo arte, baina 68-73 galdu zuen Gironaren aurka. IDK Gipuzkoak, berriz, 58-54 eman zuen amore Perfumerias Avenidaren pistan. Emaitza horien ondoren, Gernika (9-2) hirugarren dago sailkapenean, eta IDK, seigarren (7-4). Araski, bestalde, zazpigarren da (5-6).


Musika zein isiltasuna

Pandemiak behartutako itxialdian, musika funtsezko aringarria izan da askorentzat. Emily Abrams Ansari Western Unibertsitateko ikertzailearen arabera, konfinamenduan %28 jaitsi ziren Spotify plataformako zerrendetako lehen lekuetan zeuden abestien entzunaldiak. Aldiz, asko igo ziren musika instrumentalarena eta lasaiarena, eta 1950-1980 bitarteko musika-zerrendak osatzera jo zuen jende ugarik. Ikertzaileak joera horren zergatia azaldu du: musika ezagunak babesa ematen digu, eta baretu egiten gaitu.

Abramsen esanean, musika ezagunak gure nortasuna eta jatorria gogorarazten digu, eta iraganaren eta orainaldiaren arteko lotura egiten laguntzen digu, oraina onartzea eta etorkizuna argi ikustea zaila den garaietan. Hain zuzen, El Salvadorren 1980ko gerra zibilean musikak errefuxiatuentzat izan zuen eragina ikertzen ari da Abrams, eta oroimena gordetzeko, identitatea sendotzeko eta taldea indartzeko duen garrantzia frogatu du.

Batzuetan, El Salvadorko errefuxiatuek beren egoera azaltzen zuten hitzak jartzen zizkieten aspaldiko abestiei; hala, orainari buruzko kontakizun propioa sortzeko ere balio izan zien musikak. Agian, funtzio hori izan dezakete baita konfinamenduan sortutako kantuetako batzuek ere.

Dena dela, errefuxiatuei babes emozional handia eman zien musikak, eta hori bera berretsi izan da muturreko beste hainbat egoeratan ere, adibidez, nazien kontzentrazio-esparruetan. Abramsek ez du Ruper Ordorika ezagutuko, baina biek egiten dute bat musikari eragin baltsamikoa aitortzean.

Beste zientzialari batzuek, berriz, musikari beharrean, isiltasunari erreparatu diote konfinamenduan. Izan ere, agerikoa izan da, jardueraren geldialdiari esker, isiltasuna eta naturaren soinuak leheneratu direla. Horretaz jabetuta, Isiltasunaren proiektua (The Quiet Project) sortu dute Erresuma Batuko Akustika Institutuak eta Zarata Aholkularien Elkarteak. Zaratarik gabeko ingurumenaren soinuen datu-base irekia sortzea da helburua, herritarrekin elkarlanean.

Proiektuaren bultzatzaileek diotenez, zientzialarientzat isiltasuna oso lagungarria da ingurumena ikertzeko, eta herritar askok ere nabaritu dute onura. Hain zuzen, nazioarteko ikerketa ugarik frogatu dute hirietako zaratak estresa eragiten duela eta kaltegarria dela osasunerako.

Hala ere, isiltasuna ere esperientzia subjektiboa da, musika bezala, eta, batzuentzat, bizitasunaren kontrakoa da: haientzat, hilda daude zaratarik eta soinurik gabeko kaleak. Horrenbestez, datu-basean, grabaketekin batera, haiekin lotutako sentipenak ere adieraztea eskatu dute proiektuaren sortzaileek. Beraz, itxialdiak eragindako emozioak ikertzeko, entzundako musikak bezain baliagarria izan daiteke isiltasuna aztertzea.


116 harri landu gutienez 16.150 euroren truke

Irailaren 6an irekiko dira lehiaketan parte hartu dutenen plikak. Proposamenak gutun itxian aurkeztuko dira eta lizitazioaren hasierako prezioa 16.150 eurokoa da, BEZ gabe.

Baldintza bereziak

Hiru baldintza jarri dizkie Udalak interesatuei:

a) Harriak erabiltzeko izatea, ez espekulatzeko.

b) Erabilpena Etxalarren eginen den obra batean izatea.

c) Lizitazioaren onuradunak ez izatea zorrik udalarekin. Eskaintzak baloratzerakoan, hobekuntza gisa baloratuko dira interesatuak herrian lanak egitea (paretak, teilatuak…).

Lehiaketara ez balitz inor aurkeztuko edo dauden proposamenak ez balira onargarriak, baldintzak aldatu edo osatzea komeni den baloratuko luke Udalak.


Urrezko puntua Urritxen

Batere meriturik egin gabe Kulturalak puntua eraman zuen Urritxeko futbol zelaitik. Erabateko nagusitasuna erakutsi zuen Amorebietak hasiera hasieratik baina ez zion emaitzari eusten jakin.

Lehenengo gola kulturalarena izan zen. Amorebietako atezainaren akats galanta ongi aprobetxatuz egin zuten gola durangarrek. Poztasunez hartu zuten gola bai jokalariek eta baita aginduak zelaiaren kanpoaldetik ematen ari zen Peio Bengoetxea entenatzaileak ere. Zigortuta zegoen Bengoetxea eta ezin izan zen Urritxeko ahulkian eseri.

Amorebietak ederki erreakzionatu zuen baina, eta baita gola egin ere, durangarren zoritxarrerako. Banako berdinketa jokaldi zoragarri baten ondoren etorri zen. Etxeko taldeak erasoan jarraitu zuen eta bigarren zatian egin zuen bigarren gola. Oso ongi jokatu zuten zornotzarrek partidu osoan zehar eta aukera asko egin zituzten. Intentsitate handia erakutsi zuten eta baloia urdinen hanketan egon zen ia partidu osoan. Baina Kulturalak 90. minutuan gola egiteko aukera izan zuen eta ez zuen hutsik egin. Puntu bat eskuratu zuten durangarrek: arnasa hartzen hasteko puntua.


Udalaren webgunea berritu dute

Udalak webgune berria estreinatu du. «Interaktiboagoa eta bisualagoa» izateaz gain, 'responsive' diseinuarekin garatu da, alegia, edozein gailu mugikorretara egokitzeko gaitasuna du, erabiltzaileak «ondo ikus dezan» webgunea gailu elektroniko guztietan. Aurreko webguneak ez zuen azken ezaugarri hori, «zaharkituta egoteaz gain», azaldu du Udalak.

Weba garatzeko orduan, lehenetsitako helburua izan da «erabilerraza» izatea. «Horrekin batera, zaindu diren alderdiak izan dira webaren funtzionaltasuna, irisgarritasuna edota diseinua garbia eta intuitiboa izatea, erabiltzailearen esperientzia hobetzeari begira», dio Udalak.

Herritarrek webgunean eskura dituzte Udalaren albisteak, agenda, diru laguntzen edota esleipenen inguruko informazio zehatza. Udalerriari begira, informazio praktikoa ere jasotzen da. Bisita daitezkeen monumentuak, garraio publikoaren eskaintza, ostalaritzako, merkataritzako eta industriako gidak, planoak, telefono interesgarriak, eta abar. Gainera, interakzioarako edo online tramiteak egiteko aukera ematen du. Bestalde, eskaintzen duen berrikuntzetako bat da buletinera harpidetzeko aukera. Horri esker, nahi dutenek euren posta elektronikoan jasoko dituzte udalaren azken berriak. Atal gehientsuenak mantendu egin diren arren, edukiak berrantolatu egin dira, «webgunearen arkitektura argia eta hierarkizatua landuz». Bilatzaile ahaltsuago bat ere gehitu da.

Webgune berria garatzerakoan Azkoitia Lagunkoiaren talde eragileak mahai gaineratutako ekarpenak ere aintzat hartu dira. Adin nagusiko pertsonei irakurketa errazteko letra tamaina handia izatea eskatzen zuten eta horri erantzunez finkatu da tipografia.

Azkoitiko Elkarmedia enpresak garatu du webgunea, eta Juanan Cendoya argazkilari azkoitiarraren irudiekin osatu dute webgunea. Udalak publikoki eskerrak eman dizkio Cendoyari argazkiak uzteagatik.

Azkoitia.eus helbidean bisita daiteke webgune berritua.


Miliziano armatuek Libiako Parlamentua okupatu dute

Gaddafiren agintepean lan egin zuten kideak gobernutik botatzeko exijitu diote Zidan lehen ministroari

Libiako Gobernuak eratu eta egun bakarrera aurkitu du lehenbiziko oztopoa, hainbat miliziano armatuk parlamentua okupatu baitzuten atzo, Ali Zidan lehen ministroak osatutako kabinetearekin ados ez daudelako. Miliziano horiek ez dute nahi Muammar Gaddafiren agintepean lan egin zuen inor Zidanen gobernuan sartzea. Zidanek osatu duen gobernuan parlamentuko bi bloke nagusietako kideak daude batik bat: Indar Nazionalen Aliantzakoak —alderdi sekularra—, eta Anaia Musulmanen Justizia eta Eraikuntza Alderdikoak.

Atzo goizetik jendetza protestara elkartu zen Tripolin parlamentuaren kanpoaldean. BBCren arabera, gutxienez dozena bat kamioi zeuden hegazkinen aurkako misilez armatuta parlamenturako bide nagusian. Diputatuak saioa egiten ari zirenean sartu ziren milizianoak. Libya Herald egunkariaren arabera, airera tiro egin zuten. BBCko berriemailearen arabera, milizianoen artean Misratakoak zeuden. Gaddafiren aurka protagonismo handia izan zuen hiri horretako miliziak, eta gaur egun boteretsuena da —joan den hileko Bani Walideko setioan erabakigarria izan da, adibidez—.

Libya Herald-en arabera, batez ere bi ministroren izendapenarengatik kexatu dira milizianoak: Abulsalam Mohammed Abusaad Erlijio Gaietarakoarengatik, eta Ali al-Aujali Atzerri Ministroarengatik. Diotenez, Abusaad Libiako espioitza zerbitzuko buruzagi ohi Musa Kusaren hurbilekoa zen, eta Al-Aujali, berriz, Gaddafiren seme Saif al-Islamen hurbilekoa.

Ezegonkortasuna nagusi

Gaddafiren ondorengo Libiaren ezegonkortasun politikoaren azken adibidea izan da parlamentuaren okupazioa. Ia lau hilabete igaro dira hauteskundeak egin eta gobernua osatu dutenetik. Praktikan, ordea, aginte zentral eraginkorrik ez dago, miliziek armak baitituzte oraindik, eta, erakutsi duten bezala, baldintzatzeko ahalmena. Zidanek gobernuan bi bloke nagusiak bildu ditu, sekularrak eta islamistak.


Haur minbiziari aurre egiteko

Gaur amaituko da EITBren elkartasun maratoia. 'Lau teilatu' kantaren 1.100 bertsio jaso dituzte


Aurrekontu osoaren %58 “bakarrik” gastatu zela iaz jakinarazi du Abotsanitzek

Saindua gaztelekua eraberritzeko aurrekontuaren %9 soilik erabili du udalak.

Hondarribiko Udalak iazko aurrekontuaren %58 “bakarrik” gastatu zuela zabaldu du gaur Abotsanitz Herri Batzarrak. Hasierako aurrekontua 21,9 milioi eurokoa izanda eta kreditu aldaketa 16,9 milioi eurokoa, 38 milioi eurotik gora jaso zituen udalak denera, alderdiak plazaratutako datuen arabera. “Ondorioz, onartutakoa baino 16,3 milioi euro gutxiago jaso zituzten herritarrek iaz”.

2019. urteko Kontu Orokorra jorratuko du bihar Hondarribiko Udalbatzak ezohiko osoko bilkuran, eta hori dela eta egin ditu publikoak datuak Abotsanitzek. Horien artean, inbertsioetarako aurrekontua nabarmendu du alderdiak “aurrekontuaren %29 baino ez zen gauzatu, 14,4 milioitik 10,3 milioi ez ziren erabili”.

Datuei erreparatuta, EAJren “kudeaketarako gaitasun eza” agerian geratzen da udal taldearentzat. Izan ere, “aurrekontu eredua” urtetik urtera “errepikatzen” dela uste dute, eta horrek 54 milioi euroko soberakina pilatzera eraman du udala, “zerga eta tasetan sei urtean jasotzen duenaren adina”.

Erabili gabeko zenbait partida zerrendatu ditu Abotsanitzek, baita exekuzio oso txikia izan dutenak ere:

Trafiko antolakuntzako informazio prozesurako ekipoak: 480.000 euro

San Nikolas zubiaren berritzea: 370.000 euro

Blues jaialdia: 356.000 euro

Harresiak: 319.000 euro

Udaltzainen bulegoak eta ibilgailuak: 153.000 euro

Parking publikoaren aztertzea: 60.000 euro

Hondartzako azpiegiturak: 35.000 euro

Caritas eta Gurutze Gorria: 16.000 euro

Saindua aurrekontuaren %91 erabili gabe

Herritarren parte-hartzea: %83 erabili gabe

Garraio eta azpiegiturak: %99,5 erabili gabe

Auzo-bideak: %73 erabili gabe

Genero berdintasunaren sustapena: %80 erabili gabe

Lehen mailako gizarte laguntza: %48 erabili gabe

Kultur ekipamenduak: %63 erabili gabe

Artxiboa: %69 erabili gabe

Ondare historiko-artistikoaren sustapena: %51 erabili gabe

Kasino Zaharra: %47 erabili gabe

Kirola sustatzea: %41 (844.000 euro) erabili gabe

Hondarribia Abian %43 (129.000 euro) erabili gabe

Babes-publikorako etxebizitzak %100 erabili gabe

Etxebizitza alokatzeko laguntzak %100 erabili gabe

…


Erretiratuak urtegian goiz-pasa

Azpeitiko erretiratuen Xoxoteko eguna izan zen larunbatean, baina aurretik eguraldi txarra iragarrita zegoela-eta, irteerako ibilbidea aldatzea erabaki zuen irteera antolatzen duen Azpeitiko Udaleko Gizarte Zerbitzuen Sailak. Beraz, Xoxotera joan beharrean Nuarbeko Ibaieder urtegira joan ziren goiz-pasa. 10:30ean irten zuten autoz herriko plazatik, eta urtegiko zati bat autoz egin zuten. Hala ere, pasieran ibiltzeko aukera izan zuten urtegira joandako 70 lagunek. Ondoren, meza entzun eta hamaiketakoa egitera Aratz Errekara joan ziren. Baigera IIko tabernan bazkaldu zuten; 80 lagun inguru bildu zen bazkaritan.


Kamioien aparkalekuak 55.000 euroko defizita du

Arriaganeko kamioien aparlekua defizitarioa izan da udalarentzat. Urtero 55.000 euroko galerak eragin ditu, udaleko iturrien arabera. Izan ere, zerbitzu moduan eskaintzen zuen, eta kamiolariek ordaindutako tasa baten truke gastu denak udalaren kontura ziren. Zaintza fisikoa zen gasturik handiena.

Egoera horren aurrean eta zaintza fisikoaren kontratua amaitzen zela ikusita, erabaki hau hartu dute: zerbitzu moduan eskaini beharrean, jabari publikoko okupazio moduan erregulatzea ordenantza bidez. Azken udalbatzarrean EAJ, PSE eta Hiri Ekimenaren aldeko botoekin onartu zuten. Honen ondorio bat da aparkalekuko atea beti zabalik egongo dela. Lapurreta kasuan, ondasunen gaineko erantzukizunik ez izateko hartu dute erabaki hori. EH Bildu abstenitu egin zen bozketan. Atea “beharrezko” ikusten dutela eta ordenantza “labur” geratzen dela uste dute.


Eduardo Malagon: “Prestakuntzan egin behar da ahalegina”

Batera Baik antolatutako Krisi ekonomikoa gaur eta hemen hitzaldi zikloaren barruan, Eduardo Malagon (Donostia, 1966) ekonomistaren txanda izango da bihar, 19:30etik aurrera, Reina aretoan. Greba orokorraren atarian egonda, Espainiako Gobernuak onartutako neurriak eta horren barruan, lan erreforma aipatuko du: “Lan erreformak beste helburu bat daukala uste dut, eta epe laburrean nazioarteko merkatuan lehiakortasuna errekuperatzeko bidezidor bat hartu duela gobernuak”, adierazi dio HITZA-ri. Panorama ona ez dela uste du, baina irtenbidea prestakuntzan egon daitekeela: “Prestakuntzan egin behar da ahalegina”.

Elkarrizketa osorik biharko HITZA-n irakurri ahal izango da.


Musikeneko ikasleen kontzertuak

Musikeneko ikasleen klarinete emanaldia, eta biola nahiz perkusio kontzertua, 19:00etan.


Goi bilera gotortua

Munduko zazpi potentzia ekonomiko nagusiek heldu den urteko abuztuan Miarritzen egingo duten G7koen goi bilera prestatzeko saioa protesta eta istiluekin amaitu da. Hiri gotortu baten itxura eman diote soldaduek eta poliziek Lapurdiko kostaldeko hiriari, eta, bortitz hartu dituzte manifestariak, gomazko pilotak eta negar gasak haien kontra erabiliz.

Emmanuel Macron Frantziako presidentea Miarritzen egotekoa bazen ere, azkenean ez da bertaratu, eta haren gobernuko ordezkari bakar bat bidali du Euskal Herrira: Jean Yvres Le Drian Europako eta Kanpo Aferetako ministroa.

Macronek zailtasun handiak ditu bere agenda politiko-ekonomikoa aurrera eramateko, eta Jaka Horien mugimenduaren ustekabeko eztandak erakutsi du aspaldi ez bezalako legitimitate arazo baten aurrean dagoela Frantziako Errepublika. Horren aurrean hautatutako indarraren bideak, hau da, Poliziaren eta armadaren etengabeko erabilerak, defentsiban dagoen gobernu ahul baten itxura erakusten dute.

G7koen goi bilera egiteko Miarritze hautatu zuenean, Macronek ez zuen orain bizkar gainean sumatzen duen krisiaren arrastorik. Hemendik aurrera, baina, krisia leundu edo oker dezake, hartzen dituen erabakien arabera. Ildo horretan, luze egin dakioke Miarritzera bitarteko bidea. Iristen baldin bada.


Urte Zaharretako erronda bihar

Ohitura Zaharrak abesbatzak antolatuta Urte Zaharreko erronda egingo da bihar Hernaniko kaleetan barrena. Parte hartu nahi duen guztia gonbidatua dago eta zita 17:15etan izango da Plazan.


Baztan-Bidasoko GR ibilbideen mantentze-lanetarako 2018ko boluntario kanpaina abiatu dute

Nafarroako Mendi Federazioak garatuko du, Baztan-Bidasoa Turismoa Elkargoaren laguntzaz eta boluntarioak lortzeko kanpaina abian jarri du

Duela bi urte inauguratu zen Izpegin (Erratzu, Baztan) Baztan-Bidasoko GRen (Ibilbide Luzeak) sarea. Guztira 208 kilometro dira, horien artean GR-11 (Transpirenaika) eta GR-12 (Euskal Herriko Bidea) ezagunak, eta GRT-5 Trekking Bidasoa ibilbide berriak. Proiektua Nafarroako Mendi Federazioak garatu zuen, bideak markatzeko boluntario talde baten laguntzaz; horren antolakuntzan Baztan-Bidasoa Turismoa elkargoak parte hartu zuen.

Aurten ere, boluntario izateko kanpaina abian jarri du Mendi eta Eskalada Kirolen Nafarroako Federazioko Bidezidorren Komiteak.

Hortaz, egitasmo honetan parte hartu nahi duenak izen-emate fitxa bete bertzerik ez du egin behar (www.nafarmendi.org webgunean ere bada) eta otsailaren 25a baino lehen bidali info@baztan-bidasoa.com edo info@mendinavarra.com helbidetara edo Federaziora eraman.

Martxoaren 10ean boluntario berriek ikastaroa egin beharko dute. Ikastaroa Iruñean eginen da, baina Bertizen, Baztan-Bidasoa Turismoko egoitzan bertze ikastaro bat egiteko aukera ez da baztertzen. Edozein zalantza edo informazio gehiago: 948 592323 telefonoan.

Zenbait datu

Hainbat GR ibilbide dago Baztan-Bidasoan barna: GR11 (Pirinioetako ibilbidea), GR12 (Euskal Herriko ibilbidea) eta GR10 (ibilbide frantziarra). Hortxe daude baita GR11 eta GR12 bideen arteko loturak, Bidasoko Trekking-a eta GRT5 Kulunkaren Budea. Guztira 208 kilometro GR ibilbideen barrena, behar bezala seinalizatuta eta boluntario sareari esker, egoera onena daudela bermatuta.


Zilarrezko Arraintxoak irakurle taldeak bigarren solasaldia egingo du asteazkenean

Zilarrezko Arraintxoak Azkoitiko irakurle taldeak saio berri bat egingo du asteazkenean, hilaren 26an. Oraingoan, Alice Munro idazlearen Zorion handiegia ipuin bilduma izango dute hizpide. Ohi bezala, Aizkibel Liburutegiko hirugarren solairuan elkartuko dira, 19:00etan.


20. Korrika-Amoroto

OHARRA: herriz herriko argazki galeriak eta bideoa


Nekane Txapartegiren aldeko manifestazioa, Bernan

Ia sei hilabete darama preso Nekane Txapartegi asteasuarrak Suitzako espetxe batean. Asteburu honetan, haren aldeko manifestazioa egin dute Bernan. Eskualdeko hainbat kide izan da bertan. Nekane Libre plataformako kideek bidaiaren kronika igorri dute:

Argazkiak

Bernako bidaia

Ostiral iluntzean 8ak aldera abiatu ginen Asteasutik Bernara, bagenekien aurretik 14-15 orduko bidaia genuela baina gure artean giro ona eta gogoa nabariak ziren. Bidean afaldu eta beharrezko geldialdiak egin ondoren, espero bezala, goizeko 11:00etarako Bernara iritsi ginen. Bertako Euskal Herriko lagunak taldeko Simon eta Cathrine zain genituen; bazkaria prestatua ziguten Reithalle gaztetxe edo zentro alternatibora eramateko.

Bertara iritsi eta elkarrekin solasean egon ondoren, bazkari ederra eskaini ziguten bertako lagunek, Zornotza eta Iruñako joaldunak ere gurekin ziren ordurako elkarrekin bazkaltzeko. Giro onean bazkaldu eta kafea hartu ondoren manifaren hasierara joateko garaia zen.

Manifaren hasierara iritsi ginenean jende asko topatu genuen, ehunka pertsona ziren bertan eta manifa antolatu zutenek uste baino jende gehiagok parte hartu zuen, bertan Suitzako lagunen babesa jaso genuen Euskal Herritik joandako lagunek eta Nekaneren anai-arrebek bereziki.

Manifaren hasieran Olivier Peter Nekane-ren abokatuak, Arantxa Azurmendi Nekane Libre Plataformako kideak, Jonan Lekue Sortuko kideak, Bernako talde feministako kideak eta Bernako Berdeen talde politikoko zinegotzi batek hartu zuten hitza.

Honen ondoren, Joaldunek gidatuta, manifako errekorridoa egin genuen, benetan zirraragarria zen bertan sortutako giroa eta Manifak zuen gogoa eta indarra, gazte asko eta askok hartu zuen parte!! !

Manifaren amaiera iristean agurra dantzatu eta Eusko Gudariak abestuz amaitzeko aukera eskaini ziguten eta honekin eta taldean ateratako argazkiekin amaitu genuen ekitaldia.

Honen ondoren Berri Txarraken kontzertua etorri zen!! Manifa bukatu zen plazan bertan izan zen kontzertua, eguna ederki zihoan eta kontzertuak amaiera ezin hobea eman zion!!! Mila esker Berri Txarrakeko lagunei!! !

Kontzertua amaitu ondoren autobusean sartu aurretik afari mokadoa eta berriro Asteasura bueltan, igande eguerdian iritsi ginen Asteasura!!! Bidai luzea izan da eta ezin uka nekatuak iritsi garela baina hala ere bidaia esperientzia paregabea izan da eta pilak ederki kargatuta itzuli gara. Suitzan egon garen jendearen aldetik jaso dugun babesa eta solidaritatea paregabeak izan dira, Suitzaren alderdi humano eta solidarioena ezagutzeko aukera izan dugu, eta Nekaneren inguruan bai bertako Comitea eta lagunak egiten ari diren lana paregabeak dira.

Suizako prentsan eta politikoen artean Nekaneren gaia oihartzun zabala izaten ari da, ezkerreko prentsaz aparte beste hedabideetan ere asko zabaldu da eta Nekane bera emakume torturatu gixa agertzen dute komunikabideetan. Partidu Politikoen artean Berdeak eta Langileen alderdiak bere babesa erakutsi diote eta Partidu Sozialista ere gaiarekin interesatua agertzen ari da azken asteetan.

Zalantzarik ez dugu horrelako ekitaldiek Nekaneri emango dioten indarra, behar beharrezkoa duen indarra pairatzen duen zapalkuntza eta inkomunikazio egoerari aurre egiteko.

Orain justiziaren ordua eta Nekane Libre izateko garaia! !

Nekane Libre Plataforma.


Deustuko kanala 2015eko irailean zabalik egotea aurreikusi dute

Egitasmoak uholdeen ondorioak gutxituko dituela nabarmendu dute Bilboko Udalak eta Eusko Jaurlaritzak

Datorren asteazkenean abiatuko dituzte Deustuko kanala irekitzeko obrak, Jose Luis Sabas Bilboko Udaleko Lan eta Zerbitzuetako zinegotziak eta Covadonga Solaguren Eusko Jaurlaritzako Etxebizitza sailburuordeak atzo iragarri zutenez. 20,9 milioi euroko aurrekontua izango dute, eta hamasei hilabete iraungo dute; hartara, 2015eko irailean kanala zabalik egongo dela eta Zorrotzaurre irla izango dela aurreikusi du udalak. Erakundeek gogora ekarri dute egitasmoak uholdeen ondorioak murriztuko dituela, Zorrotzaurren eta Botika Zaharrean ez ezik, Abandoibarran eta Campo Volantinen ere, guneotako ur emaria gutxituko delakoan. BC3 klima aldaketa ikertzeko zentroaren arabera, kanala ireki osteko ehun urteetan %68 jaitsiko dira uholdeek eragindako kalteak.

Solagurenen hitzetan, obren hasiera «mugarria» izango da Zorrotzaurre «bere onera ekartzeko» prozesuan. Kanala irekitzeko, egungo penintsula Deusturekin lotzen den gunean 365.000 metro kubiko lur aterako dute, eta urez beteko dute; itsasadarraren alde bakoitzean 500 metro inguruko «kostaldea irabazi» egingo du Bilbok, Sabasen arabera. Dena den, zinegotziak ohartarazi du Zorrotzaurre ez dela komunikaziorik gabe geratuko. Izan ere, lehen bederatzi hilabeteetan obraren bi jarduera gauzatuko dituzte aldi berean: lurra ateratzen hasiko dira, bi bazterrak lotzeko zubia jartzen duten bitartean. «Horrek konplexutasuna gehituko die obrei, baina denbora eta eragozpenak laburtuko ditu».

Zubia muntatuta eramango dute Bilbora. 75 metro luze izango da, eta 26 metro zabal; oinezkoentzako espaloia izango du albo bietan, baita bidegorri bat ere, eta ibilgailuentzat lau bide, noranzko bakoitzean bina. Solagurenek erantsi du maiatz amaieran adjudikatuko dutela hurrengo zubia eraikitzeko obra, hau da, San Ignazio eta Zorrotzaurre lotuko dituena.

Urteetako atzerapenaz

2003an hasi zen Zaha Hadid arkitektoa Zorrotzaurreko Master Plana diseinatzen: Manhattanen antzeko irla eraiki nahi zuten, etxebizitzak, etxe orratzak, berdeguneak, hiri parke teknologikoak, eskolak eta ondarea bilduko zituen proiektu handinahiaren bidez, baina hasierako distira galdu du egitasmoak, krisi ekonomikoaren eta etengabeko atzerapenen ondorioz. Lanak 2010ean hastea aurreikusi zuten 2007an, baina, Solagurenek atzo adierazitakoaren arabera, 2015eko amaieran edo 2016ko hasieran abiatuko dituzte lehen hirigintza obrak.

Bizilagunek, ordea, kexa ugari plazaratu dituzte urteotan. Otsailean azkenekoz: auzoa «hiriaren trasteleku» bihurtu dela salatu zuten, eta plana gauzatu bitartean «berehalako konponbideak» eskatu zizkioten udalari. Sabasek erantzun egin zien atzo: «Denbora asko daramagu hango etxebizitzak berritzen, eta hala jarraituko dugu».


CUPek Kataluniarako erabakigarria den Batzar Nagusia dauka gaur

CDC eta ERCk babesa eskatzen diote, eta, bitartean, alderdiko ehun bat zinegotzik "eskuzabaltasuna" galdegin. Artur Masek dio CUPi lan egiten utzi behar zaiola: "Horretarako eskubide osoa du".

Kataluniako etorkizunerako erabakigarria izango den Batzar Nagusia egingo du CUPek igandean; 3.577 lagunek hartuko dute parte asanbladan, eta erabaki beharko dute ea Artur Masi inbestiduran babesa emango dioten ala ez. Igandean erabakitakoak eragin handia izango du Kataluniako politikan; izan ere, baliteke ondorengo egunetan presidentea izatea, eta, halaber, baliteke ere hauteskundeak berriro deitu behar izatea.

Alderdi independentistetako ordezkariek Eguberri Egunean egiten den lore-eskaintza aprobetxatu zuten CUPi babesa eskatzeko. Hain zuzen, Francesc Macia errepublika garaiko Kataluniako presidentearen hilobiaren aurrean egin zuten ekitaldia.

Artur Mas jarduneko presidenteak, aldiz, ez zuen CUPen Batzar Nagusiaren gainean hitz egin: "CUPek bere hausnarketa egin behar du, eta erabakia inoren interferentziarik gabe hartu behar du; batez ere, nire interferentziarik gabe. Egin ahal dudan onena da gaiaren gainean ez hitz egitea; izan ere, nik esaten dudana txarto ulertu ahal da".

CDCko koordinatzaile nagusi Josep Rullek, hauteskunde orokorretan ERCko zerrenda-buru Gabriel Rufianek eta Kataluniako Parlamentuko presidente Carme Forcadellek, berriz, hitz egin dute gaiari buruz. Forcadellek esan du uste duela CUP "bizi garen garai historikoaren parean" izango dela, eta "Urte Berriak Kataluniarako presidente berria" ekarriko duela. Forcadellek erantsi du presidentea Artur Mas izango dela, "proposatutako hautagai bakarra da-eta".

"Badago Katalunian atsotitz bat, honela esaten duena: 'Inoiz ez utzi ikusten duzuna ikusten ez duzunagatik'; badugu ikusten den aukera bat, eta ezin diogu utzi ihes egiten", nabarmendu du.

Josep Rull CDC koordinatzaile nagusiak ere eskatu dio CUPi "garai historiko honi probetxua ateratzeko"; izan ere, Kataluniako herritarrek "aukera handia" dute aurrerako pausoa emateko. Rullek berretsi du beharrezkoa dela independentisten batasuna, eta orain lehentasuna dela kataluniarrek eurek erabakitzeko aukera izatea. "Zein herrialde-eredu dugun eztabaidatzea, Madrilek gobernatu egiten duenean, keinu antzuak dakartza", azpimarratu du.

Gabriel Rufian ERCko diputatuak adierazi du espero duela CUPek erraztea akordioa; hain zuzen, une honetan "ez dute partida bat irabazi behar, baizik eta herrialde oso bat".

CUPeko ehun zinegotzik "eskuzabaltasuna" eskatu dute, Junts pel Sirekin ituna egiteko

CUPeko ehun bat alkatek eta zinegotzik agiri bat plazaratu dute, non eskatzen duten "eskuzabaltasuna, malgutasuna eta enpatia", alderdiak adostasuna egiteko Junts pel Sirekin. Horrela, Kataluniak gobernua izango luke, eta martxoan ez leudeke berriro hauteskundeak.

Sabadellen egingo duten Batzar Nagusirako orduak falta direnean, zinegotziek "Independentziarantz, atzerako pausorik ez" agiria sinatu dute. Bertan ohartarazten dute ondorio negatiboak izango lituzkeela Junts pel Sirekin akordiorik ez lortzeak.

SCCk enpresari eta enbaxadoreei azaldu die nolakoa den Masek Espainia suntsitzeko duen plana

Bestalde, Societat Civil Catalana erakundeak (SCC) gutuna bidali die 150 enpresari, enbaxadore eta iritzi-emaileri, xede izanik ohartaraztea Katalunian "Estatua suntsitzeko plana dagoela zehaztuta". Artur Masek babesten du, SCCren iritziz, plan hori; izan ere, CUPi eskaini dion inbestidura-akordioak "Espainia suntsitzen du".

Rafael Arenas SCCko presidenteak sinatutako gutunak atxikita du Junts pel Sik CUPi helarazitako proposamena. Gaztelaniara itzulita dago eta paragrafo batzuk horiz nabarmenduta daude, "larrienak" direlakoan.

"Societat Civil Catalanakoak kezkatuta gaude egoera politikoarekin. Desafio sezesionistak erakusten du, gure iritziz, guztiok elkarrekin lan egin behar dugula gure herrialdearen egonkortasuna eta aurrerabidea lortzeko", dio Rafael Arenasek gutunean. Efek ikusi ahal izan du testua.

SCCk enpresa, ekonomia, komunikabide eta nazioarteko politikako munduetako esku handiko 150 pertsonari gogorarazi dienez, "desafio sezesionista" Kataluniako Parlamentuak azaroaren 9an adostutako ebazpenean oinarritzen da. Auzitegi Konstituzionalak deuseztatu zuen gerora, eta aurreikusten zuen enbaxadak sortzea, Kataluniako ogasuna, funtzionarioen transferentzia eta errepublika kataluniarra sortzeko gainerako neurriak.


Correa: 'PPn ustelkeria sare bat dago eta Rajoyren oniritzia zuela uste dut'

Gürtel sarearen buru jotzen denak bideokonferentzia bidez deklaratu du PPren legez kanpoko finantziazioa ikertzen duen Kongresuko batzordearen aurrean.

Francisco Correa Gürtel sarearen ustezko buruzagiak esan du konbentzituta dagoela Alderdi Popularraren baitan ustelkeria sare bat dagoela eta Mariano Rajoy haren arduraduna zela iradoki du, PPko idazkari nagusi zenean berak ematen zuelako gastu guztien gaineko oniritzia.

Correa Valdemoroko espetxean dago preso eta gaur bideokonferentziaz deklaratu du Diputatuen Kongresuan. Bi orduz aritu da talde parlamentarioetako bozeramaileen galderak erantzuten.

Hasieran erantzun laburrak eman baditu ere, adierazpen esanguratsuak ere egin ditu.

Jose Maria Aznarrekin edo Mariano Rajoyrekin harremanik izan ez zuela esan du, baina erantsi du Espainiako Gobernuko egungo presidenteak ematen zuela PPren hauteskunde-kanpainako eta bestelako gastuen gaineko oniritzia.

"Uste dut Rajoyk onartzen zituela gastu horiek guztiak; 'Correa sarea' barik, hemen 'PP sarea' dago", adierazi du.

Txema Guijarro Podemoseko diputatuak gogoratu dio 'Gürtel auzia'ren atal ezberdinetan Alderdi Popularreko kideak edo militante ohiak daudela auzipetuta, eta Correak ondokoa erantzun dio: "Uste dut arrazoia duzula, hemen PPren sare bat dago".

Oscar Matutek EH Bilduko ordezkariak 'Gürtel auzia'ren esanahiaz galdetu dio eta Correak erantzun dio duela hamar urte inguru jarri ziotela kasuari izen hori bere enpresak PPrekin lan egiten zuelako.


Ikasturteari hasiera emango diogu Miguel Altunan

Ostegunean, irailaren 7an emango diogu aurtengo ikasturteari hasiera Miguel Altuna institutuan. Eskaintza partzialeko ikasleak, irailaren 11n hasiko dira, eta aurkezpenak 9:00etan eta 17:00etan izango dituzte.

Areto nagusian izango da aurkezpena irailaren 7an.


Cony Carranzari eman diote Emakunderen Berdintasun saria

Herri hezitzailea da, eta Euskal Herrian eta El Salvadorren eginiko lana aitortu diote, baita bereziki emakume migratzaileen erreferentea izatea ere

Cony Carranza herri hezitzaile feministak jaso du Berdintasunerako Emakunde saria, Izaskun Landaida Emakundeko zuzendariaren eskutik. Carranza aditua da metodologia emantzipatzailean eta ekonomia feministan, eta hogei urtean baino gehiagoan Euskal Herrian eta El Salvadorren —bere jaioterrian— egin duen lana aitortu nahi izan diote. Landaidak ziurtatu duenez, Carranza erreferente bihurtu da emakume askorentzat, eta, batez ere, migratzaileentzat.

Epaimahaiak, hain zuzen, «ahultasun handiko egoeretan» dauden emakumeei feminismoaren bidez ahalduntzen lagundu izana saritu du. Izan ere, ahalduntze eskolen eta emakumeen etxeen bidez emakumeak ahalduntzeko, kontzientziatzeko eta antolatzeko banakako nahiz taldekako prozesuak bultzatu ditu. Epaimahaiak, bestalde, aintzat hartu du emakumeentzako ahalduntze prozesuen «bideratzaile eta lider» gisa aritzeaz gainera berak ere sufritu duela prekaritatea, beste emakume migratzaile batzuek bezala.

Beste hainbat emakumeren lanari ere aitorpena egin nahi izan diote. «Sari honen bidez, aitorpena egin nahi diegu beste lurralde batzuetako egoerak Euskal Herriarekin lotzeko lanean ari direnei», nabarmendu du Landaidak. Horiez gain, gogoan izan dituzte beste diskriminazio faktore batzuek zeharkatutako emakumeen ahalduntze prozesuak bultzatzen dituztenak ere. Epaimahaiaren iritziz, feminismoen arteko elkarrizketarako beharrezko zubiak eraikitzen dituzte horiek guztiek. Gizartean, mugikortasunean eta aniztasunean gero eta aldaketa gehiago gertatzen ari diren honetan elkarrizketa lan hori ezinbestekoa dela dio epaimahaiak: «Beharrezkoa da emakumeen kolektibo guztien beharrak, errealitateak eta berariazko jarrerak ezagutzeko».

Oso hunkituta jaso du Carranzak Emakunderen Berdintasun saria, eta aldarrikapenerako tartea ere hartu du: «Emakume migratzaileak eta arrazializatuak gizartearen parte garrantzitsuak gara». Mugimendu feministari ere mintzatu zaio, bidea batera egin behar dutela esanez. Erakundeei, berriz, «gizartearen zerbitzuan» egoteko eskatu die.

Hautagaitza bermatua

Epaimahaiak azpimarratu du bere hautagaitza «oso bermatua» egon dela, Arabako, Bizkaiko eta Gipuzkoako ia 30 emakumek egindako proposamen kolektibo eta askotarikoen emaitza izan baita. Nabarmendu du berdintasunaren alorrean ibilbide luzea egin dutela emakume horiek, eta emakumeen erakundeetan, sindikatuetan eta erakundeetan parte hartzen dutela.

Emakundek azaldu duenez, sariaren helburua da jendaurrean aitortzea gizonen eta emakumeen arteko berdintasuna lortzeko nabarmendu diren pertsona fisikoek eta juridikoek egindako lana. 2006tik, urtero saritu bakarrari ematen diote. Ordutik, besteak beste, Lilaton taldea, Irungo eta Hondarribiko alarde mistoak, eta Maria Macho matematikaria saritu dituzte. Saridun bakoitzari 14.400 euro ematen dizkiote.


Ana Duato: 'Oso traizionatuta sentitzen naiz'

Auzitegi Nazionalak tramitera onartu du Duatoren eta Imanol Ariasen kontra iruzurragatik aurkeztutako kereila.

Nummaria abokatu bulegoaren bitartez Ogasunari iruzur egitea leporatu diete Ana Duato eta Imanol Arias aktoreei. Biak ala biak Auzitegi Nazionalera joan dira gaur izapidea onartzeko Ismael Moreno epaileak emandako autoa jasotzera. Duato izan da adierazpenak egiten bakarra. "Oso traizionatuta sentitzen naiz", esan du, baina "kontzientzia garbi dut", gaineratu du, dagoeneko erregularizatu egin duelako egoera, aurretik ordaindu gabe zuen dirutza Ogasunari emanda.

'Cuéntame' telesail ezaguneko aktoreak "errespetua" eta "pazientzia" eskatu die hedabideei. Haren hitzetan, "asmo onez" jokatu du beti, eta abokatu bulegoko zuzendariarekin "konfiantza osoa" zeukan. Duatoren abokatuak azaldu duenez, Ogasunari eman beharreko azalpen guztiak eman eta ordaindu beharrekoak ordaindu dizkiote.

Imanol Arias ere auzitegian izan da goizean, baina ez du azalpenik eman nahi izan.

Ustelkeriaren aurkako Fiskaltzak 2,98 milioi euroko iruzurra egitea leporatu die bi aktoreei. Kereilaren arabera, bulegoak ez zion Ogasunari aktoreek 'Cuéntame como pasó' telesailean parte hartzeagatik lortutako irabazien zati baten berri eman. Zehatz esateko, Ariasek 2,18 milioi euro ezkutatu zizkion Ogasunari 2010 eta 2014 bitartean. Duatoren kasuan, iruzurra 794.389 eurokoa da (2010 eta 2012 artean), betiere kereilaren arabera.


Zubitxo Eguna egingo dute datorren ostegunean

Datorren ostegunean, apirilaren 7an, Zubitxo Eguna berreskuratuko du Lezoko Udalak. Egun horretan, arratsaldean, herriko bi ikastetxeetako ikasleekin joango dira Zubitxo erreka garbitzera. Ostiralean, berriz, bezperan jaso zituzten hondakinak ikusi ahal izango dute haurrek zein helduek, erakusketa egingo baitute. Zubitxo Egunaren xehetasunak, hala ere, datorren astean emango dituzte Lezoko Udaleko ordezkariek.


Imanol Eliasen kontuak arratsaldero Euskadi Irratian

Antzerkiko Txalo saria jaso zuen larunbatean Imanol Eliasek Azpeitian, eta aste honetan astelehenetik arratsaldero antzerkiko kontuak-eta ari da kontatzen Euskadi Irratian, Mezularia saioan, bostak aldera. Bost-hamar minutuko tartea izaten da, eta bihar (ostirala) bukatuko da saila.


ZUZI BATEN IBILERA HERRENAK (Etxeko sua etxeko hautsaz estal)

Goi goiko politika gertuko bidaide izan dute Joko Olinpiko modernoek ia hasieratik, eta aurtengoan Txinako kasuan ere honelatsu beharko zuen. Beijingeko jokoek halako homolagazio politikoa ekarri behar zioten Herri Errepublikari. Baina hara non goiko mendian elurrik ez eta Tibeteko afera gori-gorian bai, eta errekaldean urak nahiko uher. Ondorioz, zuzi olinpikoaren Korrika mundiala uste baino mikatzagoa gertatu da eta agenda politikoaren lehen orrira ekarri du Tibet.Historian zehar konkistak eta okupazio militarrak halako gizalegezko motibazio batez ederturik egiten ziren: kultura, erlijioa, ongizatea, zibilizazioa ekartzen zizkieten mendean harturiko herriei, eta buruzpide honek ezker eskuin zeharkatu du pentsamendu politikoa gaur egun arte. Honen erakusgarri ezkertiar batzuen irizpena Tibeteko auziaren karietara: Tibet jendarte atzeratua zen, feudala, kasta budistek zapaldua, bazterkerian oinarritua, eskubiderik bat ere gabea. Eta halaxe zen halaxe zenez. Horiek horrela Txinako armada etorri eta berdintasuna, justizia etab. ekarri omen zizkieten. Baina Txina ere azken mendeotan inbaditua izan da, Japoniak esate baterako bere egin zuen Txinako zati bat, eta horra 1895an Fukuzawa Yukichik eman zuen arrazoi bikaina: "Txinar-Japoniar gudua zibilizatze gudua da, aurrez aurre zibilazioa (Japonia) basatiaren (Txina) kontra". Japoniak ekin zion inbaditzeari. Txinan eta Korean gauzaturiko sarraski eta mota guztietako zitalkeriez oraindik orain gogoratzen dira Ekialde Urrunean.


Areto futboleko Kopako finaleko sarrerak agortu egin dira

Irungo Udalak jakinarazi du bere kabuz saltzeko zituen areto futboleko Kopako finaleko sarrerak agortu egin direla. Turismo Bulegoan jarri zituzten horiek salgai maiatzaren 3an, eta berehala agortu ziren; udalak gehiago eskatu, eta bigarren txandako sarrera horiek gaur bukatu dira, hortaz, udalak esan du ez dutela espero sarrera gehiago jasotzea.

Hilaren 11n (larunbata da) jokatuko dute final hori FC Bartzelona eta El Pozo Murtzia taldeek, 21:00etatik aurrera, Artalekun.


Bigarren jolas saioa, gaur

Parketarrak egitasmoa jarri dute martxan, Ikastolak, Udalak eta Urtxintxak, kalean eta parkeetan euskera gehiago erabiltzeko asmoz. Jolas saio batzuk antolatu dituzte 3-5 urteko haurrak dituzten familientzat eta 6-9 urteko haurrentzat eta gaur bigarren saioa izango da. 17:00-18:00, patioan.


Arrizabalagak sendo hasi du txapelketa

Olatz Arrizabalagak eta Iera Agirrek atzo egin zuten debuta Laboral Kutxa Emakume Master Cup binakako txapelketan, lehenengo mailan. Bikoteak 12 eta 18 irabazi zien Olatz eta Maite Ruiz de Larramendiri. Arrizabalaga gernikarra da, baina Larrabetzun entrenatzen du. Azken txapelketa biak irabazi ditu Leire Etxanizekin.

Laboral Kutxa Emakume Master Cup binakako txapelketa aurten antolatu da hirugarren aldiz. Bigarren jardunaldia atzo, otsailaren 3an, jokatu zen Murgian, Araban. Eguraldi kaskarra egon arren, iragarritako 32 partidak jokatu egin ziren eta batzuk oso interesgarriak eta orekatuak izan ziren.

Beste txorierritar batek ere jokatu zuen atzo. Promozio mailan, Nerea Sagarna larrabetzuarrak eta Garazi Elorza donostiarrak 18 eta 4 irabazi zieten Oihane Aizpurua eta June Ugarteri, baina 18 eta 9 galdu zuten Naroa Elizalde eta Araitz Eizagirreren kontra. Promozio mailako partidak hiru jaialditan banatuko dira eta guztiak jokatu arte, Sagarnak ez du jakingo final-laurdenetarako sailkapena lortu duen ala ez. Izan ere, multzo bakoitzeko lehenengoez gain, bigarren postuan gelditu diren hiru bikoterik onenek ere lortuko dute sailkapena.

Lehian beste txorierritar batzuk ere ibiliko dira promozio mailan. Esate baterako, Jone Goiri eta Ane Baraiazarra larrabetzuarrek Granado-Lakuntza eta Aldaregia-Albas bikoteen kontra jokatuko dute otsailaren 10ean, 11:30ean, Sodupeko frontoian. Gainera, datozen asteotan, Ainara Navarro eta Alaitz Artetxe lezamarrek ere borrokatuko dute sailkapena lortzeko.

Beste larrabetzuar batzuk, ordea, kanpoan gelditu ziren lehenengo jardunaldian: Paula Iturbide eta Estibaliz Gomez; Ainara Berasaluze eta Izarne Elezkano; eta Libe Barrenetxea eta Maddi de Abajo.


Zumartekoen uda aurreko azken emanaldiak, abesbatzen saioa 19:00etan Urdaiagan

Uda aurreko jendaurreko azken emanaldiak eskaintzen ari dira egunotan, Zumarte Musika Eskolakoak. Atzo Sutegin hasi zuten, kontzertu sorta honen azken txanpa, The Hastelehen´s, Ganbarakada, Gitarrako Taldeak eta Tronpeta-Mix Taldeak. Astearte honetako saioa, 19:00etatik aurrera, Urdaiagako San Esteban Elizan. Abesbatzak eta biolin taldekoek parte hartuko dute:

Ekainak 17, asteartea

19:00 Emanaldia San Estebango elizan: Zumarte Abesbatza, Zumarte Gazte Abesbatza eta Biolin Max-Mix Taldea.

Ekainak 18, asteazkena

18:30 Emanaldia Sutegin: Triki-pandero Taldea, Talde Instrumentalak, Piano bikoteak, Klarinete Taldea, Eskusoinu Taldea.

Antolatzailea: Zumarte Musika Eskola.


Datorren urtera arte Miela

Sanmielak amaituta, Mielaren igoera ospatu dute gaur iluntzean erromeriaren eta zezen suzkoen laguntzarekin.

[Argazkiak]


Lehen arretako langileek lanuztea egin dute gaur ere

Zumaiako Osasun Zentroko langileak kalera atera dira gaur ere, lehen arretako zerbitzuak pairatzen duen kalitatearen gainbehera salatzera.

Sendagileak, erizainak, zentroko langileak eta herritar talde bat kalera atera da beste ostiral batez.


'Emakumea eta errepublika' erakusketa jarriko dute etzi

Etziko Errepublika Egunez, Emakumea eta errepublika erakusketa jarriko du Oarsoaldeko Talde Errepublikanoak, 10:00etatik aurrera, Herriko Plazan. II. Errepublikan nabarmendu ziren emakume eta emakume taldeen 45 irudik osatzen dute erakusketa, eta hain zuzen, emakume horiek ezagutarazi eta oroitzea izango da horren asmoa.

Talde antolatzaileak adierazi duenez, II. Errepublika “emakumeen askapen eta aurrerapenen garaia” izan zen, “ez bakarrik emakumeek botoa ematea ahalbideratu zelako, baita protagonismoa eduki zutelako askotariko gaietan”. Horrez gain, Errepublikak beste erreformei bidea ireki ziela gogorarazi du: parekidetasuna, ezkontza zibila, dibortzioa, abortua…”.

Hain zuzen, Oarsoaldeko Talde Errepublikanoak herritar guztiak gonbidatu ditu etzirako antolatu dituen ekintzetan parte har dezaten. Ekitaldi nagusia, 12:30ean, Xabier Olaskoaga plazatik irtengo den manifestazioa izango da. Biteri kalea eta Zumardia zeharkatu ondoren, udaletxerako bidea hartuko du, eta han, bandera errepublikanoa eta ikurrina jarriko dituzte.

PSE-EEko gazteek, Donostian

Gaur ospatuko du PSE-EEko gazteek Errepublika Eguna, Donostian. Antzezlan bat emango dute, kleroaren gatazka irudikatuko duena. Horrez gain, 1931ko hauteskundeak eta Tomas Meabe bera gogoraraziko ditu. Garai hartako hainbat testu ere irakurriko dituzte, eta ondoren, eztabaidarako tartea irekiko dute. Ekitaldia bukatzeko, txokolatea txurroekin banatuko dute.


Covitek Roldan salatu du GALen inguruko informazioa ezkutatzeagatik

Besteak beste, Juan Carlos Garcia Goenaren hilketa argitu nahi du Covitek salaketarekin. Garcia Goena kontzientzia eragozlea Frantzian bizi zen eta ETAko kide batekin nahasi egin zuen GALek.

Luis Roldan Guardia Zibileko zuzendari nagusi ohiaren aurka salaketa aurkeztu du Terrorismoaren Biktimen Euskadiko Kolektiboak (Covite) Auzitegi Nazionalean, GALen krimenen inguruko informazioa ezkutatzeagatik.

Covitek agiri batean azaldu duenez, GALen erasoen inguruan “dena agerian utziko” ez zuela ziurtatu zuen Roldanek Espainiara itzuli zenean, El Mundo egunkarian argitaratutako elkarrizketa batean. Guardia Zibilaren zuzendari nagusi ohiaren hitzetan, “bigarren edo hirugarren mailako lau edo bost pertsona agerian” geratuko lirateke eta “boteretsuek beti bezain babesturik” jarraituko lukete.

Besteak beste, Juan Carlos Garcia Goenaren hilketa argitu nahi du Covitek salaketarekin. Garcia Goena kontzientzia eragozlea Frantzian bizi zen eta ETAko kide batekin nahasi egin zuen GALek. Laura Martin, Garcia Goenaren alarguna, biktimen elkarteko kidea da.

Francisco Paesa galdekatzea proposatu du Covitek salaketan. Paesa leku ezezagunen batean dago eta 1987ko uztailean Garcia Goena hil zutenean Roldanen bazkidea zen.

Roldanek “zentzatu egin dela frogatzeko aukera” aprobetxatzea espero du Covitek. Horrela, Garcia Goenaren hilketaz edo GALen beste krimen batzuetaz informazioa ematea espero du kolektiboak, “biktimen senideen Justizia eskubide legitimoa gauzatzeko”.


"28 gazte hauek konprometituak dira, eta haien lekua kalean dago"

"Amesgaiztoa" betiko bukatzea nahi dute Segiko kide izatea egozten dieten 28 gazteen senideek. Bat egin dute hilaren 30erako deiarekin.

Espainiako Auzitegi Nazioanean epaitzen ari diren gazteen aurkako sarekada izan zenetik laugarren urtea bete den egunean, agerraldia egin dute epaituen senide eta lagunek. Lau urteotan gertu-gertutik ezagutu dituzen atxiloketa, tortura, espetxeratze, sakabanaketa etabarren berri eman, eta “amesgaiztoa betirako bukatuko” den esperantza azaldu dute.“Gutako asko harro egon gaitezke gure seme-alaba edo anai-arrebek egin dutenagatik. Beste batzuek, ez dute konpartituko. Baina nork pentsa dezake gure seme alabak terroristak direla? Nork kartzelatuak izan behar dutela?”, adierazi dute. Hala ere, zigortu eta espetxeratzeko arriskua dutela ohartarazi dute.Bestelako garai bati begira lan egin eta “ezberdinen arteko ulermena” lortzeari begira lan egiteko eskatu dute, hargatik. “Gazteak eta bere ametsak libre izango diren” gizartearen alde borrokatzeko.Halaber, espetxeratzeko arriskua duten gazteek atxilotu zituztenean tortura gogorrak jasan zituztela ohartarazi, eta torturen aurka mobilizatzeko eskatu dute. Zehazki, hilaren 30ean egingo diren mobilizazioetan parte hartzera deitu dute.


Mikel Lekube da itsaskiz betetako otzararen irabazlea

Artibai Futbol Taldeak itsaskiz betetako otzararen zozketa egin zuen zapatuan. 00961 zenbakia da saritua, eta zenbakiaren jaubea, Mikel Lekube. Artibai Futbol Taldeko ordezkariek emon zioten saria Lekuberi.


Josu Waliñoren ipuin kontaketa, #EtxetikMundura

Josu Waliño PuntuEUS fundazioko zuzendariak eta idazleak ipuin kontaketa eskainiko du gaur, #EtxetikMundura.

Waliño berak idatzi zuen Pirata Ximon ipuina izango da kontaketaren ardatza.

Urolako Komunikazio Taldea (UKT) osatzen duten gainerako hedabideek ere prestatu dituzte tokian tokiko emanaldiak. Urola Komunikazio Taldeko (UKT) tokiko gainontzeko hedabideetan ere eskaini dituzte saioak: Zarauzko Hitzan Yoseba Peña idazlearen gomedioak, Uztarria.eus-ek Deñe Garcia-Bravoren musika saioa eta Maxixatxen.eus-ek Andrea Pozoren eta Jose Mari Unanueren saioa.

Bihar izango dute jarraipena emanaldiek; izan ere, herriko beste hainbat sortzaileren saioak prest ditu dagoeneko Zarauzko Hitzak, baita UKTko gainerako hedabideek ere. Dena den, tokian tokiko saioen iragarpenen zerrendetan agertzen ez diren sortzaileek ere izango dute egitasmoan parte hartzeko aukera. Horiek bideoak zuzendaritza@ukt.eus e-posta helbidera bidali besterik ez dute; edozein kultur adierazpenekin lotutako emanaldiak onartzen dira. Beraz, animatu eta bidali zuen bideoak!


Cristian Garmak Zurinagaren lekua hartuko du Kaikun

Aurten San Miguel ligako patroirik onenaren saria jaso du Zurinagak baina Jose Luis Kortak bere kargutik at uztea erabaki du.

Asier Zurinaga patroiak ez du Kaikun jarraituko. Hala erabaki du Sestaoko arraun taldeko entrenatzaileak, Jose Luis Kortak.

Ostegun arratsaldean izan du erabakiaren berri Zurinagak berak. Aurten San Miguel ligako patroirik onenaren saria jaso du, hori ez da nahikoa izan ordea Kaikun jarraitu ahal izateko. Urte asko zeraman Sestaoko taldean Zurinagak.

Patroi berriaren izena ere jakinarazi dute, Cristian Garma. Aurten Astilleron ibili da baina Kortarekin aritutakoa da Castron. Garma ez da fitxaketa bakarra: Miguel Ruiz, Francisco Javier Pascual eta Diego

Agirregomezkorta ere Kaikun arituko dira hurrengo denboraldian. Paul Galdiz, Alex Udabe eta Xabier Garcia arraunlariek, ordea, taldea utxiko dute.


Espainiako Auzitegi Konstituzionalak baliogabetzea berresten badu, alderdiekin bilduko da AG

Espainiako Auzitegi Gorenak Aukera Guztien zerrendak baliogabetu izanak sortutako "erokeria juridiko eta politikoa" oraindik geldiarazi daitekeela uste dute AGko kideek eta horixe egiteko deia egin die Auzitegi Konstituzionalari.

Bestalde, Alderdien Legearen aurka agertu diren taldeei "beste urrats bat" emateko deia egin diete eta Konstituzionalari AGren parte hartzea ahalbidetzeko eskatu diezaiela. Halaber, Konstituzionalak zerrendak baliogabetzeko erabakiari eusten badio, AGk alderdien bilera antolatuko duela jakinarazi dute. Gertatutakoaren azterketa komuna egitea litzateke bilkuraren helburua, eta "egoera antidemokratiko" horren aurrean "elkarrekin zer egin daitekeen" erabakitzea.


Lufthansako pilotuek bertan behera utzi dute greba

Bilbao eta Francfort arteko hegaldiak bertan behera utzi dituzte. Hegaldi bakar bat atera da astelehen honetan Alemaniara. Gainotzeko bostak bertan behera utzi ditu Lufthansak, grebaren ondorioz.

Lufthansa Alemaniako enpresako pilotuek gaur goizaldean hasi duten greba bertan behera uztea erabaki dute, Cockpit sindikatuaren eta enpresaren arteko negoziazioekin jarraitzeko helburuarekin. Hala ere, hegaldiak ez dira aste bukaerara arte normaltasunera bueltatuko.

Francforteko auzitegiak bista berezia egin du gaur arratsaldean, pilotuek hasi berri duten greba aztertzeko. Hasiera batean lau eguneko protesta egin behar bazuten ere, pilotuek negoziazioekin jarraitzea erabaki dute, Silke Kohlschitter epailearen gomendioz.

Gauzak horrela, pilotuak bihar bueltatuko dira lanera. Martxoak 8ª baino lehen akordioa sinatu beharko dute.

Hegaldi bakar batek lotu ditu gaur Bilbo eta Francfort, Lufthansa Alemaniako konpainiak hasitako greba dela eta. Orotara, aurreikusitako bost hegaldi bertan behera utzi dituzte gaur, Loiuko aireportuan.

Aenak ohar batean jakinarazi duenez, goizaldeko 6:30etan atera da Francfortera gaur izango den hegaldi bakarra. Dusseldorf, Munich eta Stuttgartera aurreikusitako hegaldiek ez dute aldaketarik jasan (eguneroko hegaldiak ez direlako).

Orokorrean, 800 bat hegaldi utzi ditu bertan behera Lufthansak, egunero eskeintzen dituenetatik bi heren. Grebak 100 milioi euroko kostua suposatuko du enpresarentzat.

Lufhtansa airelinea alemaniarraren zuzendaritzak eta pilotuen sindikatuak ez dute azken orduko akordiorik lortu, eta beraz, langileek konpainiako historiaren greba handienari ekin diote gaur goizaldean. Guztira lau eguneko greba izan behar zen.

Pilotuek uste dute euren lanpostuak arriskuan daudela, azken urteetan Lufthansak gero eta zerbitzu gehiago kontratatu baitizkie kanpoko enpresei.

Sindikatuen arabera, gaur egun konpainiak eskaintzen dituen hegaldien %20-25 kanpoko enpresek egiten dituzte.

Hurrengo lau egunetan, egunero eskaintzen dituzten 1.800 hegaldietako hiru heren geratuko dira bertan behera.

Germanwings filialak ere bat egingo du grebarekin, eta ondorioz hurrengo lau egunetako 600 hegaldietako 200 utziko dituzte bertan behera.

Lufhansa Europako airelinea handiena da eta 110.000 langile baino gehiago ditu.


Onbide.org: azpiegitura erraldoiek kaltetutakoen elkartea

Eibar-Gasteiz autobideak eta Abiadura Handiko Trenak Debagoiena zeharkatuko dute datozen urteetan, eta horiek ingurunean eragin ditzaketen kalteak saihestu nahian hainbat elkartek dihardute lanean ibarrean. Gaurtik aurrera, ordea, elkarte bakarra izango da: Onbide.org.

Orain arte Arrasate, Aretxabaleta, Eskoriatza eta Aramaion zeuden elkarteak batuko ditu eta Bergarakoak ere esku hartzeko gertu azaldu dira. Bere izaera kritikoa izango da, kritikaren bidez gauzak hobetzeko xedea izango baitu.

Webgunea ardatz

Lehen urratsa webgunea sortzen hastea izan da: www.onbide.org. Azpiegitura erraldoien nondik norakoak eta eragin ditzaketen arazoen gainekoak azalduko dira bertan.

Elkartekideek aditzera eman dutenez, webgune independentea izango da, zentsurarik egon ez dadin.

Lurjabe eta kaltetuei zuzenduta

Lurjabeei eta kaltetu orori zuzendutako ataria izango da. Zein atal izango dituen zehazteke dago oraindik, baina asmoa da informazio kartografikoa, iritziak eta beste herrialde batzuetako adibideak, alegazioen edota ekintzen tarteak jasotzea.

Elkartekideek garbi utzi nahi izan dute ez daudela autobidearen kontra.

Jardunaldiak, hitzaldiak, erakusketak eta bestelako ekintzak ere antolatuko dituzte. Ostiral honetakoa izango da lehena: Eskoriatzako pilotalekuan eskuzko pilota jaialdia izango da 21:30ean hasita. "Autopista hobe baten alde, administrazioa bete zure hitza" izango da leloa.


'Apaizac obeto'

Apaizac obeto dokumentala eman zuen EITBk duela hilabete batzuk. Orduan ez nekien zertaz zihoan eta arreta handirik jarri gabe, pasatzen utzi nuen. Gerora, Jon Maia bertsolariak idatzitako Apaizac obeto liburua irakurtzeko aukera izan dut.

Harrituta utzi naute bertan agertzen diren pasadizoek. Banekien Euskal Herritik kanpora abiatu eta Ternuan (Kanadan) ibiliak zirela arrantza lanetan hemengo zenbait arrantza ontzi. Baina ez nekiena da, kontu horiek XVI. mendetik datozela eta orduko ontzi handi haiek bakailaua eta baleak arrantzatzera joaten zirela.

1565ean Red Bay badian urperatu zen San Joan euskal baleontzia, Ternuatik gertu, Kanadako kostan. Ontziaren barruan Beohtuk izeneko euskal txalupa zegoen.

1978an (lau mende geroago) San Joan ontziaren lehen aztarnak aurkitu zituen Shelma Huxley istorialari ingeles-kanadiarrak. Oñatiko artxibategian aurkitu zituen aztarna haiek. Huxley Kanadako itsas ondarea zaindu eta aztertzen duten taldeekin harremanetan jarri zen, aztarna haiek izan zezaketen pisuaz konturatuta.

Kanadiarrak ez ziren denbora pasa gelditu. Gogoz ekin zioten urpekaritza lanei eta saiakera haiek ez ziren emaitzarik gabe gelditu. Denek pentsatu baino egoera hobean aurkitu zituzten ontzia eta txalupa. Uraren tenperatura hotzak zeresan handia izan zuen kontserbazioan.

Aurkitutako txalupa txiki haren erreplika zehatza egin eta bertara joatea pentsatu zuten hemengo espedizio txiki batean, 2006an. Xabier Agote patroia, Markos Sistiaga, Ane Miren Miralles, Motxu, Aaron Benoit, Iker Leizaola eta Jon Maia izan ziren zazpi arraunlari zortekoak. Zein zen beraien egitekoa? Garai hartako euskal marinelei omenaldi bat egin, beraien memoria omendu eta bide batez, gure historiako pasarterik ederrenetako baten berri eman euskal herritar guztiei.

Bidaiako xehetasunak ziren: 40 eguneko nabigazioa bete, 1200 kilometro, ia 1000 itsas milia, Kanadako Ipar Atlantikoko bost itsas probintziatako kostaldean; Quebec, Gaspesie, New Brusnwick, Eskozia Berria eta Newfouland edo Ternua deritzona. Bai joan eta ibilbidea bete ere. Baina gehiago jakin nahi duenak dokumentala ikusi edo liburua irakurri beharko ditu.

Martxoko Uztarria aldizkarian argitaratutako iritzi artikulua.


Bretxako eraberritzea adostu dute

(Irudia: Donostiako Udala)

Donostiako Udalak eta Abastos Gestion enpresak akordioa lortu dute Bretxako berritzeari hasiera emateko. Enpresa da Bretxako emakiduna, eta horrela, Arraindegia eraikinaren eta merkatal zein hiri-gune guztiaren berrikuntza abian jarriko dute.

Hitzarmena hurrengo astearteko Tokiko Gobernu Batzordean onartuko dute. Bertan zehazten da proiektua eta Bretxak izango duen erabilera komertziala. Eneko Goia alkateak akordioaren garrantzia azpimarratu du: “Bretxako proiektua hiri osokoa da, eta hiriaren bihotzean dagoen gune bat guztiz aldatuko du. Mugarri izango da”.

Bertako produktuaren betiko merkatua mantenduko du Bretxa berrituak. Hau da, Arraindegia eraikinaren kaleko mailan kokatuko da betiko merkatua. Duela gutxi iritsi dira adostasunera enpresa eta merkatuko poestuetako jabeak. Horrela, merkatuaren izaera mantendu eta tokiko produktuari zein euskal gastronomiari duen garrantzia emango diote.

Baserritarren postuak ere lekuz mugituko dira, eta San Juan kaletik Arkoak eraikinaren hegoaldeko aurrealdera pasako dira; Bretxako plaza bertara. Gaur egun plazaren erdian dagoen eraikina –Tupperware gisara ezagutzen dena– eraitsi eta plaza publiko bihurtuko dute. Ondorioz, baserritarren postuen eta betiko merkatuaren arteko bidea hobetuko da, aurrez aurre egongo direlako. Beheko solairura jaisteko sarrera lekuz aldatuko dute; plaza erdian egotetik alboan egotera pasako da, Aldamar kalera.

Zerbitzu berriak

Arraindegia eraikina osasun zentro batek eta kirolgune batek osatuko dute. Bi instalazio horiek zerbitzu publiko berriak izango dira. Eraikinaren lehen, bigarren eta hirugarren solairuetan kokatuko dira. Osasun zentro berriak Erdialdeko eta Parte Zaharreko biztanleei eskainiko die zerbitzua. Hiru solairuetan egokituko dute zentroa.

Kirol instalazioa, aldiz, bigarren eta hirugarren solairuan kokatuko dute. Kirol anitzetarako pista estalia izango du. Instalazio bakoitzak sarrera propioa izango du Aldamar kaletik, eta ondorioz, espaloia zabalduko dute bertatik jende gehiago ibiltzea espero delako.

Arkoak eraikinari dagokionez, Plan Berezia onartzen denean eraikina eraikiko da, beti ere, eraikinaren hasierako itxura berreskuratuz eta barrualdeari permeabilitate handiagoa emanez.

Akordioa

Udalak enpresari kobratuko dion kanona jasotzen du hitzarmenak. Hain zuzen ere, 3 milioi eurotan ezarri dute. Enpresak kanon hori ordainduko du lanengatik. Hori dela eta, udalak enpresaren esku utziko du Arraindegia eraikina eta beste hainbat espazio. Behin lanak bukatuta, eraikinaren zati bat itzuliko dio udalari; osasun zentroa eta kirolgunea.


Laugarren errondara sailkatu da Imanol Yeregi Zarautz Pro surf txapelketan

Zarautzen jokatzen ari den nazioarteko surf txapelketako hirugarren erronda gainditu du Imanol Yeregi zumaiarrak. Kanporaketako onena izan da, Aritz Aranburu, Ugo Robin (Frantzia) eta Leon Glatzerren (Alemania) aurretik. Yeregik eta Aranburuk egin dute aurrera laugarren errondara.

Itsasoaren baldintzak ez dira onenak, baina olatu txikietan ere trebea dela erakutsi du gaur Imanol Yeregik Zarautzen. Ez zuen kanporaketa erraza, baina zumaiarra lehen postuan egin du aurrera, 11.34ko puntuaketarekin. Aritz Aranburu zarauztarra izan da bigarren, 11.26rekin. Ugo Robinek (8.03) eta Leon Glatzerrek (6.97) ez dute aukera handirik izan.

Hasieran batean, bihar jokatuko da laugarren erronda. Imanol Yeregiri zortzigarren kanporaketa egokitu zaio, Nolan Rapoza (AEB), Nelson Cloarec (Frantzia) eta Halley Batistaren (Portugal) aurka.


Zirika Zirkusendako aipamena Xixonen

Pasa den astean, otsailaren 22 eta 27 artean, Xixon Feten azokaren egoitza izan zen, atzera ere. Haurrendako arte eszenikoen ikuskizun mordo bat programatu ziren. Irañetan egoitza duen Zirika Zirkus taldeak Txarlestrup ikuskizunaren hiru emanaldi egin zituen (astelehenean, asteartean eta ostegunean). Eguraldiak ez zuen Feten azoka lagundu eta kale ikuskizun guztiak ezin izan ziren eman. Hala ere, Zirika Zirkus taldea epaimahaiaren aipamen batekin bueltatu da Irañetara.

Ikuskizunaz

Zirika Zirkus-ek 2012ko maiatzaren 19an mustu zuen Txarlestrup ikuskizuna, Irañetan. Ikuskizunean musikak, txarlestonak, aparteko garrantzia du. Hala ere, lau antzezleak hainbat diziplinatan aritzen dira emanaldian: dantza, akrobaziak, clown antzerki teknika eta musika.


Hasi dira zoladurak konpontzeko lanak

Aurreko astelehenean, abuztuak 12, hasi ziren Jundizeko eta hiriko beste hainbat kaleetako zoladurak konpontzeko lanak.

Jundizen gauzatuko direnak 3.985 metro koadrori eragingo diete, Zurrupitieta, Jundiz eta Lermandabide kaleei zehazki. Guneko industriek urteak zermatzaten zoladuraren konponketa eskatzen. Egin beharreko konponketak zoladura fresatzea, bigunguneak konpontzea eta aglomeratu beroa botatzea dira.

Horretaz gain, hiriko veste zenbait kaleetan ere konponketa lanak emango dira. Enpresa esleipendunaren diru-eskaintzan, hasieran aurreikusitakoa baino %37 material gehiago sartu da, lanak kale gehiagoetara zabaltzea ahalbidetu duenak.

Lan guztiak abuztuaren 31a iraungo dute.

Irudia: El Correo


Azkoitiko Mintzalagun egitasmoaren barruan, pintxo-poteoa eta Lili jauregira bisita antolatu dituzte

(Lili jauregia)

Azkoitiko Mintzalagun egitasmoaren barruan, proposamen berriak prestatu dituzte datozen egunetarako, euskara eta aisia uztartzeko asmoz. Euskara ikasten ari direnek edo praktikatu nahi dutenek mingaina astindu dezaten bi jarduera antolatu dituzte: pintxo-poteoa eta Zestoako Lili jauregira bisita. Pintxo-poteoa ostegun honetan, abenduaren 14an, egingo dute eta AEK-ko ikasle eta mintzalagunez gain, euskara praktikatu nahi duten guztiak gonbidatu dituzte antolatzaileek. Hitzordua Ikurriñaren plazan jarri dute, 19:00etan. Larunbatean, berriz, abenduaren 16an, Lili jauregira txangoa egingo dute, 12:30ean hasita. Informazio gehiago nahi izanez gero, AEKra edo Azkoitiko Udaleko Euskara sailera deitu behar da: 943-15 10 89 edo 943-85 71 75.


Haurrak, kantari, Konstituzio plazan

Porrotxek lagunduta, gaztetxoak kantari aritu dira Konstituzio plazan. Festak kanturako grina piztu egin ohi du, are eta gehiago Euskaraz Bizi Egunean.


Mikel Telletxeak irabazi du Berako bestetako programaren azal lehiaketa

Bigarren saria Bixente Tabernarentzat izan da

Mikel Telletxea Zabaleta beratarrak irabazi du San Esteban bestetako egitarauaren azal lehiaketa. Berako Kultur Batzordeak deitutako lehiaketan parte hartu duten bederatzi partehartzaileren artean Telletxeak egindako lana aukeratu du epaimahaiak. Bigarren postua Bixente Taberna Seinek lortu du eta kontrazalean agertuko da bere lana.

Mikel Telletxea Zabaleta beratarrak irabazi du San Esteban bestetako egitarauaren azal lehiaketa. Berako Kultur Batzordeak deitutako lehiaketan parte hartu duten bederatzi partehartzaileren artean Telletxeak egindako lana aukeratu du epaimahaiak. Bigarren postua Bixente Taberna Seinek lortu du eta kontrazalean agertuko da bere lana.

“Berako Oihua” aldizkarian lanak aurkezteko epea zabalik da

Berako herriarekin erlazionatutako gaiak aurkeztu behar dira. Sanesteben besten programarekin batera urtero bezala Berako Oihua aldizkaria banatuko da etxeetan. Udaletik bertan artikuluak idaztera animatu nahi dituzte herritarrak. Lanek Berako herriarekin erlazionatuak izan behar dute.

Lanak aurkezteko epea ekainaren 3, ortzirala bitarte izanen da. Lanak nahi den gai eta luzerakoak izaten ahal dira, eta irudi edo argazkiz lagundutakoak joaten ahal dira. Euskaraz edo gazteleraz idatziak izan daitezke, baina leku arazoengatik aurkeztutako testu guztiak sartzea ezinezkoa baldin bada, euskaraz idatzitakoek izanen dute lehentasuna. Posta elektroniko bidez kultura@berakoudala.net edo kultura.bera@gmail.com helbidetara bidal daitezke lanak. Posta arruntez Berako Kultur Etxea /Berako Oihua Eztegara pasealekua, 11. 31780 Bera (Nafarroa) helbidera bidal daitezke.


'Dantza ganbara' saiorik ez

Urbeltzen "Dantza ganbara" saioa egitekoak ziren Espaloian zapatuan, baina ez da ikuskizunik izango Kafe antzokian datorren ekainaren 11ra bitartean.

Horrela jakinarazi digute Espaloitik. Eta datorren ekainaren 11n Txirri, Mirri eta Txiribiton Junior pailazoen ikuskizuna izango da 19:00etan eta Tres Hombres musika taldearen kontzertua 22:30ean.


Ostegunetik aurrera, FBIak Megauploadeko datuak ezabatu ahalko ditu

Hori dela eta, web horren itxieragatik kaltetutakoek plataforma berri bat sortu dute FBIaren kontrako salaketa kolektibo bat egiteko helburuarekin.

Ostegun honetatik aurrera, FBIk aurreko astean itxiarazitako Megaupload atariko datuak ikuskatu eta, nahi izanez gero, ezabatzeko aukera izango du. Hori egiteko beharrezkoak diren baimenak lortu dituzte, eta jadanik datuak eskatu dizkiete artxiboen trukean oinarritzen den web guneko "hosting" hornitzaileei.

The Guardian egunkariaren arabera, Virginia ekialdeko barrutiko fiskalak eman du datu guztiak ikuskatzeko beharrezkoa den baimena. Behin hori lortuta, FBIk Carpathia Hosting eta Cogent Communications Megauploadentzat datuak metatzen lan egiten duten kanpo enpresak goitik behera ikertzeko baimena lortu du.

Orain arte, Carpathia eta Cogent enpresetako ordezkariek ez dute adierazpenik egin, nahiz eta fiskalaren iritziz hauek izan Megauploaden zerbitzariak kontrolatzen zituzten enpresak. Hori dela eta, beraiek izan beharko dute arazo hori konpontzeko ardura.

Ira Rothken Megauploaden sortzaileen abokatua datuak ezabatu ez daitezen borrokatuko dela esan du, hori egiteak 50 milioi erabiltzaileren datu eta artxiboak betiko ezabatzea ekarriko lukeelako.

Erabiltzaileen defentsan

Rothkenek azaldu duenez, erabiltzaileentzako datu oso garrantzitsuak izateaz gain, artxibo horiek bere bezeroak defenditzeko beharrezkoak izango lirateke.

Hori dela eta, web horren itxieragatik kaltetutakoek plataforma berri bat sortu dute FBIren kontrako salaketa kolektibo bat egiteko helburuarekin. Salaketa Pirates de Catalunya elkarteak egin du, Pirate Parties Internationalen laguntzarekin, eta bertan webgunearen itxieraren aurkako sinadurak biltzen dira.


EH Bilduk galdeketara joateko eskatu du, ‘bai’-ren alde lerratuta

«Hitzetik ekintzara pasatzeko unea» dela iritzi dio Goierriko EH Bilduk igandeko herri galdeketari. Koalizioak babesa eta sustengua eman dio ekimenari, atzo Beasaingo Igartzan eskualdeko ordezkari eta kargudun ugari bilduta. «Goierritar guztiei ariketa demokratiko honetan parte hartzeko deia egin nahi diegu. EH Bilduk baiezkoaren aldeko botoa emango du, eta herritarrak ere horren alde egitera animatu nahi ditugu, iritzi guztiak errespetatuz».Autodeterminazio eskubidearen aldarrikapenak 85 urte dituela gogoratu —1931ko apirileko udal eraketetako mozioetan azaldu zen eskaria—, eta «XXI. mendeko gizarte demokratiko bat» eraikitzeko «grina» dagoela baloratu du EH Bilduk, «lotura zaharretatik askatu eta aldaketarako beharra inoiz baino gehiago» dagoela gehituz. Oinarrian erabakitzeko eskubidea jarri behar dela erantsi du koalizioak.«Erabakitzeko fasean» murgilduta dago gizartea, eta erabakitzeko eskubideak «topaleku» izan behar du. «Gizarte justuago bat eraikitzeko erabaki nahi dugu». Igandeko galdeketa antolatu dutenak zoriondu eta eskertu ditu Goierriko EH Bilduk.


Edadetuen eguna eta herri kirolak izan dituzte gaur Oikian

Gaur, San Agustin Eguna, herriko edadetuen eguna ospatu dute Oikian, San Bartolome jaietan. Bazkari batean elkartu dira eta omenaldiak ere izan dira. Arratsalde partean, aizkolariak, harrijasotzaileak eta idi demak ere izan dituzte. Modu onenean amaitu dituzte festak, Eire Salegiren argazki hauetan ikus daitekeen bezala.